text:
The Message of Imam Khamenei to the Youth in Europe and North America, in FULANI Language :
En fuɗɗorii innde Alla jooma yurmeende huuɓunde e hertii nde
ƁATAAKI SERIIFU ALII KHAMANA'II KI ƁE WINNDANI SUKAƁBE EROPU E AMERIKI
Piiji hawniiɗi waɗuɗi ɗee balɗe ɗoo e nder leydi Faransi ndin e leyɗe goo wonuɗe takko mayri hawnii lan haa feƴƴiti, ko ɗun addi haa tawi min tigi yo mi yewtidu e mo'on, min ko onon sukaaɓe ɓen tigi mi woni e fewtinnde yewtere an nden, wonaa wasi tawii hara mi anndaa hiɗon mari neeniraaɓe e baabiraaɓe; ko woni tun ko ɓaawo miɗo anndi janngo leyɗe mo'on ɗen e jamaaji mo'on ɗin ko onon anndi fii majji, e sabu tawude kadi miɗo reeni ko ɓerɗe mo'on ɗen fewti kon. Ko wano non kadi ndii kaydi ɗoo wonaa lamɓe mo'on ɓen e hooreeɓe mo'on ɓen mi fewtini ndi, ɓaawo miɗo felliti ko'e hoore hiɓe anndi ɓe senndindiri laawol weldigal ngal e politiki on, yewtere nde mi woni on yewtude fii mu'un nden ko fii lislaamu, ɗun kadi ko'e mbaadi hertii ndi taway ndi hiɗon holleede wonnde ko ɗun woni lislaamu on. E nder duuɓi feƴƴuɗi ɗin-ko ɗun woni ɓaawo ko Riisi (unions sowi'etiues) yani seeɗa-buy etike waɗugol kaa diina lislaamu mawka huunde hulɓindii nde, hulɓinirgol aña lislaamu on wikkoo, hino yurmi haa tawude ɗun neeɓii e nder taariika leyɗe hirnaange ɗen, kono-e nder yewtere an nden ɗoo-wonaa faale yewtugol piiji ɗi jamaaji hirnaange ɗin hulɓiniraa fii diina lislaamu kan; onon tigi si tawii o yiltitike seeɗa on janngii piiji liddoraaɗi taariika ɗin gaanin gaa, on taway ka binndi taariika kesi leyɗe hirnange ɗen waɗii golleeji ɗi feewaa, waylaaɗi hakkunde maɓɓe e jaamaaji e pine Aduna heddiiɗe ɗen. Taariika Eropu e ameriki on ko maccanngaaku ngun, ka jamaanu laamu porto kadi wowlotaako, tooñugol ɓaleeɓe ɓen e ɓe wonaa annasaankooɓe ɓen ko hersa, janngooɓe ɗaɓɓita e winndooɓe mo'on yewtuɓe fii ƴiiƴe hibbanooɗe e innde diina hakkunde Katoliki e Porotestan, maa e innde leydi e leñol ka nder geeru mondiyal arano e ɗiɗaɓo, ɗun hino hersini ɓe fota.
Ɗun ɗoo e hoore mu'un hino moƴƴi, ko woni kadi fonndo an e yewtugol fii seeɗa e ɗin piiji ɗuuɗuɗi, wonaa faale ŋiñugol taariika mi woni, ko woni tun mi faala yo'on lanndo jannguɓe mo'on ɓen: Ko fii honɗun waɗi si tawi ko bee tawa ɓerɗe jamaaji ɗin ka leyɗe hirnaange tuma woo ko'e nder ɗii duuɓi feƴƴuɗi ɗoo tun memminii, maa e nder duuɓi teemeɗɗe feƴƴuɗi ɗoo? Ko fii honɗun waɗi si tawi memminagol jamaa on ko bee tun tawa ko'e taariika neeɓuɗo haa feƴƴiti bakirtee wonaa e piiji fewndii ɗi ɗin? ko fii honɗun waɗi si tawi huunde himmunde wano laawol jaɓugol pinal e miijo lislaamu ngon jaɓataake jamaa on fow annda fii mu'un?
hiɗon anndi non wonnde hoynugol wikkoo, hulɓina yimɓe ɓen goɗɗo, ko oddi ɗun fow ko henndorgol nafaaji ɗin tooñugol, jooni non hiɗon waawi lanndanagol hoore mo'on politiki kiɗɗo on hulɓingol yimɓe ɓen diina lislaamu kan pottina ɓe e makka e nder oo alhaali ɗoo ɓurtii ɓeydaade ko sifa mu'un waɗaali hari, tawii ko lislaamu on e julɓe ɓen faandaa? Ko fii honɗun waɗi si tawii jooma doole aduna on hannde faala ƴettugol lislaamu on waɗa sera, holla fow ko'o hunƴuɗo? si wonaa ɗun ko piiji botinɗi honɗi woni ka nder diina lislaamu taway ɗi hino ɓittini njuɓɓudi leyɗe maruɗe doole ɗen, ko nafaaji honɗi heɓotoo e fii ngol tuuningol diina lislaamu kan? Haray ko woni arannde ko mi ɗaɓɓiri on ko yo'on ɗuytu ngon hunƴugol konnoo diina lislaamu kan.
Ko mi ɗaɓɓiri on kadi fii faamugol ko wonaa e wowleede e hoore diina lislaamu kan, ko yo on eto onon tigi faamon diina kan hara wonaa goɗɗo goo yeetii on, hakkille hino jaɓi yo'on anndu bete ko honɗun wona ɗon e hulɓinireede maa woɗɗineede, ko honno ɗun wa'I, mi ŋataaki e wi'ugol wonnde ko yo'on jaɓu yewtere an nden maa firo goo ngo goɗɗo goo firanta on fii lislaamu on, ko woni tun mi faala on wi'ude wata on jaɓu ndee huunde mawnde battinay nde e nder aduna on hannde, goɗɗo goo yewta on fii mayre humindira nde e fonndooji mu'un bonuɗi ɗi'o; wata on jaɓir kadi nii tun teeroosistuɓe ɓen wi'a on sabu golleeji ɗi ɓe woni e waɗude ɗin ko kamɓe ayninaa lislaamu on, si tawii on faalaama anndude diina lislaamu kan haray ko bee ƴetton ka e lasli makka on e tuuganɗe makka on, andiron lislaamu on e laawol alghur'aana on e laawol ngurndan nelaaɗo Alla on (s a w), ɗoo mi faala lanndaade: Enee haa hannde onon tigi on janngii Alghur'aana julɓe ɓen? Enee on janngii janndeeji nelaaɗo lilsaamu on (s a w) e neediije maɓɓe ɗin? enee hara wonaa radiyooji ɗin e telewisiyonji ɗin on janngii diina lislaamu kan e laawol goo? Enee haa hannde on lanndike si tawii ko ɗun ɗoo woni lislaamu on, ko honno e ko piiji honɗi e nder gire buy feƴƴuɗe, ɓe ne'iri jamaa maruɗo ganndal e faamu fii aduna on fow, ɓe ne'i jannguɓe ɓuruɓe moƴƴude?
Mi jeejii on kadi wata on jaɓu piiji bonnirɗi diina lislaamu kan heeda hakkunde mo'on e goonga kan, ɗun wona heedoode nde jaɓirton nii tun hara on senndindirannde hoore mo'on goonga kan e fenaande nden, hannde piiji buy adday ɗi yottondiral hakkunde yimɓe ɓen bonnii keeri leyɗe ɗen, wata on jaɓu ɓe kolmbira on keeri hakkile yankooji. Hay si tawii hay e gooto waawataa kañun tun ñootugol ko seekii kon, kono gooto kala e mo'on fii finndingol hoore mu'un e piiji wonuɗi takko mu'un ɗin hino waawi waɗude ñanngal miijo e nunɗal, oo kofon ɗoo neeɓii ko waɗanaa hakkunde mo'on onon sukaaɓe ɓen e lislaamu on, hay si tawii non hino ŋalɗini, kono hiɗon waawi waɗannde on lannde buy ka nder hakkilaaji mo'on, wakkilagol non fii heɓugol jaabawol ɗee lannde, okkay on corfol fii faamugol goongaaji buy, ko fii ɗun waɗi wata on jaɓu ngol corfol fii faamugol faamu selluɗo diina lislaamu kan laawoo on, hino gasa hara sabu ko jaɓuɗon goonga kan, aroyay ɓe e nder ndee tayre taariika ɗoo ɗuyta ngal huwwondigal bonungal ngal yimɓe hirnaange ɓen woni huwwondirde e diina lislaamu kan.
Seriifu Ali Khamana'ii
21-1-2015
...............................
End/ 101
AhlulBayt News Agency - ABNA
Full Text of The Message of Imam Khamenei to the Western Youth, in 40 Languages:
- The Message of Imam Khamenei to the Youth in Europe and North America, in ALBANIAN
- The Message of Imam Khamenei to the Youth in Europe and North America, in ARABIC
- The Message of Imam Khamenei to the Youth in Europe and North America, in ARANI
- The Message of Imam Khamenei to the Youth in Europe and North America, in AZERI (Cirilic)
- The Message of Imam Khamenei to the Youth in Europe and North America, in AZERI (Latin)
- The Message of Imam Khamenei to the Youth in Europe and North America, in BENGALI - বাঙ্গালী
- The Message of Imam Khamenei to the Youth in Europe and North America, in BOSNIAN
- The Message of Imam Khamenei to the Youth in Europe and North America, in CHINESE
- The Message of Imam Khamenei to the Youth in Europe and North America, in DANIISH
- The Message of Imam Khamenei to the Youth in Europe and North America, in ENGLISH
- The Message of Imam Khamenei to the Youth in Europe and North America, in FRENCH
- The Message of Imam Khamenei to the Youth in Europe and North America, in FULANI
- The Message of Imam Khamenei to the Youth in Europe and North America, in GEORGIAN
- The Message of Imam Khamenei to the Youth in Europe and North America, in GERMAN
- The Message of Imam Khamenei to the Youth in Europe and North America, in HAUSA
- The Message of Imam Khamenei to the Youth in Europe and North America, in HEBREW
- The Message of Imam Khamenei to the Youth in Europe and North America, in HINDI - हिंदी
- The Message of Imam Khamenei to the Youth in Europe and North America, in INDONESIAN
- The Message of Imam Khamenei to the Youth in Europe and North America, in ITALIAN
- The Message of Imam Khamenei to the Youth in Europe and North America, in JAPANESE
- The Message of Imam Khamenei to the Youth in Europe and North America, in KAZAKH - Қыpғыз
- The Message of Imam Khamenei to the Youth in Europe and North America, in KURDISH
- The Message of Imam Khamenei to the Youth in Europe and North America, in KYRGYZ
- The Message of Imam Khamenei to the Youth in Europe and North America, in MALAY
- The Message of Imam Khamenei to the Youth in Europe and North America, in MYANMAR (Burmese)
- The Message of Imam Khamenei to the Youth in Europe and North America, in NORWEGIAN
- The Message of Imam Khamenei to the Youth in Europe and North America, in PASHTO
- The Message of Imam Khamenei to the Youth in Europe and North America, in PERSIAN
- The Message of Imam Khamenei to the Youth in Europe and North America, in PORTUGUESE
- The Message of Imam Khamenei to the Youth in Europe and North America, in RUSSIAN
- The Message of Imam Khamenei to the Youth in Europe and North America, in SINDH
- The Message of Imam Khamenei to the Youth in Europe and North America, in SPANISH
- The Message of Imam Khamenei to the Youth in Europe and North America, in SWAHILI
- The Message of Imam Khamenei to the Youth in Europe and North America, in SWEDISH
- The Message of Imam Khamenei to the Youth in Europe and North America, in TAJIK
- The Message of Imam Khamenei to the Youth in Europe and North America, in TALESHI
- The Message of Imam Khamenei to the Youth in Europe and North America, in THAI
- The Message of Imam Khamenei to the Youth in Europe and North America, in TURKISH
- The Message of Imam Khamenei to the Youth in Europe and North America, in URDU
- The Message of Imam Khamenei to the Youth in Europe and North America, in UZBEK


c: text/html

text:
Oo suka debbo Ameriknaajo iwdi Eritere, ko gumɗo, paho, kono ko ganndo. Ko o keedoowo (awokaa) karallo ko faati e hakkeeji siwil, tee o janngi ko e duɗal Duɗal jaaɓi haaɗtirde lollungal biyeteengal Harvard, ɓurngal moƴƴude jaŋde e winndere hee kala.
Oo suka debbo Ameriknaajo iwdi Eritere, ko gumɗo, paho, kono ko ganndo. Ko o keedoowo (awokaa) karallo ko faati e hakkeeji siwil, tee o janngi ko e duɗal Duɗal jaaɓi haaɗtirde lollungal biyeteengal Harvard, ɓurngal moƴƴude jaŋde e winndere hee kala.
O wiyetee ko Haben Girma. O jeyaa ko Dental dowlaaji Amerik. Ko o gumɗo, ko o pawho, ko o ganndo, sibu o janngii haa o heɓi seedantaagal keedoowo (awokaa), ɗum noon o janngi ko sariya paatuɗo e hakkeeji siwil to Duɗal jaaɓi haaɗtirde lollungal biyeteengal Harvard.
Kanko oo suka debbo, o jibinaa ko Kaliforni tawi jumma makko ina dogi Eriteree ina mooloyii to Dental dowlaaji Amerik hedde 1980. Ko ɗum rokki mo fartaŋŋe, sibu to Amerik sariya ina woodi toon gaddiiɗo hakkeeji ɗawaaɓe kattanɗe, haa arti noon e hakke janngineede. So tawiino ko Eriteree wonnoo, eɗen nganndi o janngataano nii, saka o hoonoo, sibu mawniiko gorko keddinooɗo toon oo, gumɗo, paho kañum ne, alaa fof ballal dañi toon.
Hannde oo, Haben Girma ina golloo ngam etaade moƴƴitinde jaŋde karallaagal wallitoore wumɓe e fahɗuɓe yahde ekkol. E darorɗe hitaande ndee o fottii e persidaa Obama.
Ɗumɗoo dey ko seede wonde aadee, kala e sifaa no jibiniraa, Alla ina rokki ɗum kattanɗe goɗɗe, cuuɗiiɗe walla nii peeñɗe, gaddanooje ɗum waawde ƴellitaade e gannde; ɗuum woni ko wiyetee “So damal uddiima tan, Alla uddittu goɗngal !”
Harvard. Duɗal jaaɓi haaɗtirde Harvard (Harvard University) walla Harvard tan, ko duɗal jaaɓi haaɗtirde Ameriknaawal gonngal to Massachusetts (Amerik), cosangal ñalnde 28 oktoobar 1636; ɗum noon kanngal woni duɗal toowngal ɓurngal ɓooyde to Amerik. Ina hiisaa ko kanngal woni go’o e duɗe jaaɓi haaɗtirde winndere ndee kala. Annduɓe heewɓe heɓɓe njeenaaje Nobel ko e maggal njanngi. Angal waɗi 2 497 jannginoowo, 6 715 sanɗa rogere lesre e 12 424 sanɗa rogere dowre, ummoriiɓe e jookli winndere ndee kala (132 leñol e hitaande 2004). Ko ɗee duɗe jaaɓi haaɗtirde ndewi e maggal : Stanford (Amerik), MIT (Amerik), Berkely (Amerik), Cambridge (Angalteer)…
Bookara Aamadu Bah

robotstxt: allowed

filter: keep


text:
Hankadi dey nattii gubbe, ɓayri woote ndawii ñalnde 23 noowammbar 2013, ngam cuɓagol depiteeji e diisneteeɓe. fotde 1 200 000 neɗɗo ina mbinnditii e doggol woote hee, 71 parti ina njeytoraa heen. Kanndidaaji ɗii ko 440 (heen 428 ummorii ko e partiiji hee, 12 ko kaɓɓondire partiiji). Ɓee fof noon njiylotoo ko jooɗaade e 147 siis asaambele ngenndi (wonnoo ko 95 fat), tawi heen 20 ko rewɓe ndesanaa ɗum en.
Meeriiji ɗii noon ko 218. UPR, hono parti laamu nguu, joɗɗinii 218 doggol, Tawaasul joɗɗini ko 155 doggol, rewi heen ko APP, 150 doggol, El Wiam joɗɗinii 103 doggol, parti biyeteeɗo Sursaut oo (ine wiyee ko parti mo hooreejo leydi ndii sosi) joɗɗinii kam ne 95 doggol.
Partiiji luulndo ngoo kam e MPR (Haamiidu Baaba) e ADIL (wul Waagef) e Timtimol (BALAS) e pelle TPMN e Kawtal e IRA (Biraam) ekn … ko taƴiiɗi (gedduɗi) woote ɗee e fawaade e hujja wonde woote ɗee ngonaa ɓamdaaɗe, heewɓe e yimɓe leydi ndii (haa arti e ɓaleeɓe) mbinnditaaki ekn… Ko parti biyeteeɗo Tawaasul oo gooto bonni haɓɓere luulndo ngoo ndee, sibu ko kanko tan woni parti jeyaaɗo e COD jahɗo woote.
To bannge woote ɗee e koye mum en, yimɓe ɓee ina teskii ɗe newaaki faamde sibu kanndidaaji ɗii ina keewi haa ɓurti, ko ɗum tagi maaɗe maɓɓe ina metti heɓtinde e ɗereeji woote ɗii sibu aɗe pamɗi. Ko ɗereeji nay cukkuɗi, njolletee e keesuuji 4. Ko ɗum tagi heewɓe njuumii e woote mum en, ina wiyee boom hay « hooreejo leydi oo, hono Muhammed wul Abdel Asiis juumii heen, nde boniraa heen ɗerewol gootol. Ma o lomtinanaa ngol nde o heɓi wootde ». Ɗuum nii ma a taw jeyi sabaabu, e won ɗiin nokkuuji, woote ɗee njoofoyi ko subaka janngo mum.
Ina teskaa woote ɗee njahraani no woote poti yahrude. Sibu, ko balɗe 13 caggal woote ɗee nde CENI rokki njeñtudi majje. A nanat ɗum hannde, nantaa goɗɗum janngo. Parti fof ina jogii limooje mum, ɗe njiidaa e limooje ɗe CENI jogii ɗee. Waɗi noon ko yonaaɓe kanndidaaji ɗii, ndokkaaka koppi seedanteeje woote no laawol wiyri nii. Yeru yimɓe APP ceppii to Suwoyraat, haa woodi gaañiiɓe, seppooji goɗɗi mbaɗii to Barkewol, to Nuwadibu, to Ajuweer, e Nuwaasoot ekn … Ma a taw partiiji ɗii kala njooɓtoriima CENI leelde golle e waylude limmoje woote ɗee. Yanti heen ardinaaɓe birooji woote ɗii nganndanaa golle ɗee : ndeen ko jagge laamu, haa arti e jannginooɓe keewnoo halfineede golle ɗee, hikka noon, nde tawnoo ina waɗi kaalis, ko e « mbeddaaji tan » ɓe ƴettaa. Yoga e maɓɓe nganndaa no woote njahrata, tee mbaawaa hay winndude seedantaagal woote. Ɗum na jeyaa e ko jiiɓi limooje ɗee. So nde jam, woote ɗee mbaɗtete.
Geɗel gootel kam ina laaɓani en : geɗe keewɗe, ɗe en mbaawaa limtidde, ina ceedtoo baasgol woote ɗee rewde laawol. Yooɓtoraa heen ko CENI, kono enen mbiyaten foti yooɓtoreede ɗum ko ɓeen toɗɗinooɓe CENI oo, woni senngo laamu nguu e partiiji CAP. Waɗi noon ko kamɓe cuɓii yimɓe ardiiɓe CENI ɓee, ko laamu nguu (hooreejo leydi ndii) waawni CENI lajal 23 noowammbar 2013 ngal yimɓe fof njenanaa ko ñoosingal.
Heewɓe ina mbiya wonde ɓurata himmande laamu nguu ko hollitde wonde ko COD geddi woote ɗee koo, haɗaani yimɓe wootoyde. Ko ɗum nii waɗi ɓe noosde wonde ko ina tolnoo e 900 000 neɗɗo, woni 75% (nder 1 200 000 winnditiiɓe ɓee), ngootii. Kono tan eɗen nganndi, ko fotnoo winnditaade koo, ɓurii ɗoon, e fawaade e ooɗoo hiisa : yimɓe Muritani fof ko hedde 3 800 000. E nder ɓeen, ko famɗi fof, nder yimɓe 10 fof, heen 6 (woni 60%) ndañii ko ɓuri 18 hitaande, woni njontii wootde. 3 800 000 X 60% = 2 280 000. Woni « duubal ko wiyaa winnditiima hikka koo », tawi ko « ɓuri heen heewde ko ɓaleeɓe ». Ɗum na jeyaa e hujjaaji gaddanɗi COD (e TPMN) taƴaade woote ɗee : « hay gooto fotaani haɗde huunde e Muritaninaaɓe hakke mum en woote ».
Nafoore woote ɗee fotnoo wonde ko yaltinde leydi e kiris politik woni oo, gila ut 2008. Kono, ɗee woote ɓeydi ko caɗeele, sibu hay wootondiraaɓe ɓee mbeltaaki sibu golle ɗee peewaani hay dara tan : gila e kuutoragol ngalu buur (yimɓe mum : koninkooɓe, hilifaaɓe, maaɗe laamu ekn … e jawdi mum) haa e CENI guuriiɗo, deftiiɗo yiɗde neɗɗo gooto, mo golle mum peewaani tan hay dara, kam e taƴagol huunde e partiiji politik ɓurɗi tiiɗde e leydi hee.
Senerooji Muritani kollitii ko kam tigi laamii leydi ndii ; waɗde Muritani yaltaani jiiɓru e caɗeele tawo.
Maa en ngartu heen, ngam rokkude njeñtudi woote ɗee.
Winndaa ko ñalnde 3/12/2013
Muttaar


text:
Tonngoode Fooyre Ɓamtaare yawtunde yaajnooma e nguyka kawgel Bakkaa e nder Muritani. En keeroraaki ɗuum. Hono ɗuum waɗii to Senegaal, to Niseer … Kono toon, joomum en mbattinoyi ko polis, caggal ɗuum ñaawoore fawi e mum en kuuge kasoo kiɓ, tawi ɗuum jiidaa e kuugal laamu, so haɗde joomum en waɗde ngeel kawgel ko heddii e mum en koo.
Tonngoode Fooyre Ɓamtaare yawtunde yaajnooma e nguyka kawgel Bakkaa e nder Muritani. En keeroraaki ɗuum. Hono ɗuum waɗii to Senegaal, to Niseer … Kono toon, joomum en mbattinoyi ko polis, caggal ɗuum ñaawoore fawi e mum en kuuge kasoo kiɓ, tawi ɗuum jiidaa e kuugal laamu, so haɗde joomum en waɗde ngeel kawgel ko heddii e mum en koo.
Muritani heeroraaki nguyka nder kawgelaaji. Alaa ɗo ɗum waɗataa. Kono, seerndi Muritani e leyɗe keddiiɗe ɗee, ko toon, so a jaggaama aɗa wujja e kawgel, ko kasoo mbaaltoytaa. E Muritani, so almuudo jaggaama ina wujja e kawgel, ina hasii ko yimɓe ɓe laamu halfini njuɓɓudi kawgel ngel e koye mum en ngarata ina ñaagoo deenoowo oo yo tiiɗno woppana mo, waasaa waɗde heen dille. So heewii heewii, kanko nannguɗo almuudo oo e junngo e faandu oo, o wiyetee tan ko yo o waɗ ciimtol (rappoor), o totta ardiiɓe kawgel ngel, almuudo oo jokka e kawgel mum. Ngool ciimtol ne haala mum wontaa haale.
So tawii ko laawol rewaa, jaggaaɗo ina wujja e kawgel, oon kawgel mum ko ɗoon foti joofde, sibu yaltinte saal kawgel, nawee ñaawoore.
Hikka, ɗuum waɗii to Senegaal e to Niiseer. Ñalnde aljumaa 24 sulyee 2015, kanndidaaji 15 e bakkaa jagganooɗi e nguyka bakkaa, ñaawaama to Ñaamee (Niiseer). Hade ɗuum ko ɓe sokanooɓe gila ñalnde ɓe nanngaa aɓe tiimtoo ndee. Yanti heen, gardiiɗo sarwiis kawgelaaji oo e cukko mum fof kadi, nanngaa cokaa. Ɓe pawaama kamɓe fof kuugal lebbi ɗiɗi kasoo kiɓ e lebbi joy kasoo “so a waɗtii”.
To Senegaal kadi, sukaaɓe rewɓe nayo jagganooɓe ina ngujja e kawgel Bakkaa pawaama kuugal hitaande kasoo “so mbaɗtii”. Kamɓe sukaaɓe rewɓe ɓee ɓe keɓtinii ko ɓe njooɓtoraa koo, sibu ɓe mbiyi ɓe njaɓii wonde ɓe coodi naamne cahtaaɗe ɗee ko e sanɗa gooto, 25 000 seefaa (CFA). “So a waɗtii” oo firti ko kuugal ngal ko ko yowaa, so waɗtii e nder daawal taƴangal ngal, ngal siynee ɗoon e ɗoon e hoore maa. Ɗum noon eɗen mbaawi wiyde ɓe malaama, hay so tawii kuugal ñaawoore kuuge ngal ko ɗoo tan haaɗani ɓe, ina heddii kuugal laamu (admistaraasiyoŋ), sibu, ina hasii, walla mbiyen nde geɗe ɗee ndewi laawol ndee, so a jaggaama aɗa tiimtoo walla aɗa wujja e kawgel, keewɗaa ko haɗeede waɗtude ngel duuɓi, walla nii haa cay !
E leydi men Muritani, won ɗo meeɗon nande neɗɗo nawaama ñaawoore sabu nguyka e kawgel ?


text:
Jaaymdiynkoobe
E nulaango Pulaagu.com to Niw York, mi heɓii fartaŋŋe mawɗo so naatde haa ɗo jaayndiyaŋkooɓe winndere ndee kala ngoni, ngam addude humpito labaango feewde e Fulɓe, feewde e Afriknaaɓe wonnduɓe e ngoƴa mawɗo no oo fitina oo jogori gasirde. Ko ɗum waɗi ñalnde 23 Juko, ɓamɗe fiɓnde yahde haa Manhattan ngam tawtoreede golle ɗee. Sanne huunde ndee newiima tigi sabu mi yettiima ɗo Galle Ñaawirɗo Niw York (Criminal Court) sahnga 9:00, tawi DSK araani tawo. Nde njettii-mi ɗoon ɗo 100 Center Sreet ɗoo, ko adii waɗande-mi kaawisa ko teemedde teemedde jaayndiyaŋke ena ɓuña hakkunde kameraaji, lampaaji, ɓoggi e kaɓirɗe goɗɗitiiɗe. Gooto e maɓɓe kala ena memboo, ena ƴeewtoo, ena sabboo tuma keeriiɗo mo DSK foti arde ummoraade to galle mo o hoɗi oo gila caɗeele ɗee puɗɗii. Alaa Tele walla rajo walla jaaynde mawnde e winndere nde yiyaaka toon. Pulaagu.com hokkaama yamiroore yoo naat to lowre jaayndiyaŋkooɓe toh gila njettii-mi e nokku oo. Ko ɗoon haŋkadi puɗɗii-mi ɓamde nate yahooɓe ena ngarta, jaaydiyŋkooɓe sabbiiɓe haa teeŋti e arɓe seppude ngam semmbinde Nafisatu Jallo walla kadi arɓe ñiŋde-mo, yennude e ƴattaade-mo bonɗe!
Mi heɓii yeewtidde toon e yoga e ɓaleeɓe Ameriknaaɓe arnooɓe seppande ndimaagu Nafisatu Jallo. Eɓe mbaayna alluuje maɓɓe e beywe maɓɓe ena mbinndaa eeraali yoo kuugal muusngal waɗe e DSK oo "jaasɗo, ƴeewotooɗo, battam-boniijo"! Kono hay pullo gooto mi yiyaani ɗoon ñalnde heen ena seppa walla ena semmbina Nafisatu. Njiy-mi toon ɓaleejo Afrik ena seppa ko debbo gooto Senegaalnaajo, nehiiɗo Cees. O wiyi addi-mo ko wullude mettere makko e Nafisatu Jallo mo o yenanaa ko "penoowo". O wiyi wonde "so neɗɗo ɓamii tergam mum waɗii e hunuko am, mi ŋat-maa haa ngullaa walla haa taƴa"! Ngati e yiyannde makko, gila kaa-ɗoo haala yalti, omo anndi Nafi no haaldi nih yahraani noon.
Kono Nafisatu heɓii yimɓe seeɗa arɓe daranaade-mo. Ko Ameriknaaɓe ɓeleeɓe e woɗeeɓe. Ɓe nganndi alluuje maɓɓe, bawɗi maɓɓe, ena konnga. Sahaa kala, ɓe toƴƴa daaɗe kadi eɓe njaŋtoo DSK ko hunuko waawaa reftude!
Kenneth Thompson
Sahnga waktuuji 11:00 werlaa 4X4 moolanaaɗo Alla joofi e damal Ñaawiedu nduu: DSK e joom suudu mum Aan Sinclair njalti, eɓe ñaantii haa ɓe mbaɗti ɗelkude. Werlaa goonooɗo caggal maɓɓe oo, awokaaji maɓɓe ɗiɗo ɓee njalti heen, ngati catiimo kaŋko e Aan. Jeese maɓɓe ena uddii, kono ɓe nanndaani e faayɓe. Ko ndeen ɓe puɗɗii ŋabbude e taaɓorɗe ɗee ɓe payi nder... Ko ɗoo falaasuuji natirɗe jaayndiyaŋkooɓe ɓee ngonti majaango wooto... DSK e wonndiiɓe mum naati e nder Criminal Court toh. Ooon sahaa, arnooɓe seppande Nafisatu ɓee ngoni e wullude, ena mbeddoo konngi mettuɗi fayde e DSK. Eɓe ooloo mette maɓɓe ko Cyrus Vince jogori naamnade ñaawoowo oo yoo woppit DSK koo!
Michael Gray
Jaayndiyaŋkooɓe ɓee kañum'en ne laawii, ɗoo e ɗoon, jooto e maɓɓe naati e jokkondiral tolbec fayde e tele mum. Ɓee ko Sapoo, ɓee ko Kolommbi, Ɓee ko Dotclannda, e ummiiɓe Orop haa keewi. En ceediima toon Associated Press, Reuters, CNN, ABC, Novellas, AFD, iTele e BFM TV ummiiɓe Farayse! Kono, musidɓe tedduɓe, ko ɓee-ɗoon fof alaa e maɓɓe jogorɗo winnndude winndannde e ɗemngal ngal Nafisatu Jallo muyni ngal. Ngati ko ɗum waɗi darnde Pulaagu.com e nguu ñalngu wonde darnde mawnde nde Fulɓe poti faarnoraade. Mi yeewtidii e jaayndiyaŋkooɓe leyɗeele keewɗe ngam anndindeɓe ɗemngal Fulani ngal (Pulaar/Fulfulde) ko janngeteengal, binndeteengal etee jaayndeeji mum ena ngoodi. Mi wostondirii e heewɓe e maɓɓe karte jokkondiral so tawii eɓe katonjini e anndude Fulɓe tigi, ɓe njokkondira e Pulaagu.com.
DSK ɓooyaani to nder Ñaawirdu toh... Wonanni cappanɗe tati hoƴom, o yalti. Hade ɗum, minen jaayndiyaŋkooɓe ɓee fof sahaa kala min mbiyee omona ara: min puɗɗoo fiilde, ɓeya kebla natirɗe mum'en, ɓeya too naata e tolbec e teleeje mum'en. Kadi ɗum arta, ɗum deeƴa. Nde min cooynii werlaa 4X4 maɓɓe oo udditaa, ɓadinaa yaltirde Ñaawirde ndee, ko ɗoon min laaɓaa wonde jooni o ara! Wonaani dumunna, DSK e wonndiiɓe mum, awokaaji ɗiɗi ɗii ena catiiɓe, njalti, kamɓe fof ɓe tiindii to werlaa too hay huunde ɓe mbiyaani. Jaayndiyaŋkooɓe mbeeɗi-mo mikkorooji ngam heɓde e makko konnguɗi gadani caggal nde o heɓti ndimaagu makko, kono hay gootol o dartaaki walla o yeeƴii. Kamɓe fof ɓe mbiyi e werlaaji ɗii meƴƴu, ɓe payi galle DSK sara ɗoon. Ko oon tuma woni nde min tellii min payi to yeewtere jaayniende ndee waɗetee toh. Mikkorooji teemedere ceŋaama e kameraaji, ndarnaa yeeso ɗo kamɓe waɗdooɓe ɓee njogori arde, gooto e maɓɓe fof haalanamin hujja mum e yiyannde mum e ko joli hannde koo. Ngati joli hannde 23 Juko 2011 ko Dominik Stroos Kaan wiyaama nattii tuumeede ƴeeɓagol Nafisatu Jallo haa haŋkadi o hokkitaama ndimaagu makko.
Teleeji winndere kala ena tawaa
DSK ɗaccitaama kono seertaani tawo e Nasisatu Jallo. Awokaaji Nafi ko laawiiɓe caggal nde DSK laɓɓinaa e ndee bonannde. Kenneth Thompson, mawɗo awokaaji Nafi oo wiyi wonde hannde "laawol saliima hisnude debbo tunwinaaɗo, laawol wiyi darantaako rewɓe men, sukaaɓa men, neeniraaɓe men". Kono awokaaji DSK, nde ngari e haalirde hee, mbiyi ko laawol rewii ɗo foti rewde ɗoo sabu DSK meeɗaa ƴeeɓaade Nafisatu Jallo hay sahaa! Ɓe njuutnaaki e haala sabu eɓe poti ruttaade galle DSK ngam manwninde poolgu maɓɓe e ngal joljolal ngal aduna oo fof rewiwndii gila lewru Duujal. Miin, ne, ko ɗoon naatmi e Manhattan ngam yillaade won e nokkuuji lolluɗi bayɗi hono Ground Zero... Kono nde njahmi haa keɓmi Wall Street tan, njiymi ujunnaje neɗɗo ena ndoga ena njalta kuɓeeje toowɗe Manhattan! Wiyaa ko leydi ndii ko ko yerɓi yerɓannde 5,9 e ɓeto Rischter... Ko ɗoon tan ɓam-mi natirgal am, ngon-mi e ɓamde nate gollotonooɓe e birooji mum'en ena njalti ena moolii e laabi wuro ngoo... Ma en ngatu e yerɓannde ndee so Geno haajii...
Kuɗol Ibraahiima Malal Saar
Nulaaɗo dariiɗo Pulaagu.com to New York Criminal Court (Manhattan)
HELLO AMEN E FACEBOOK - Yantu e yiɗɓe Pulaagu.com to Facebook!
Niiwto ngol-ɗoo dokkol QR ngam yahde to hello Pulaagu e FACEOOK!
Scannez le code QR ci-dessous pour aller sur notre page FACEBOOK!
.::| GIƊO PULAAR - WALLU PULAAGU/ DONATE TO PULAAGU / AIDEZ NOUS! ||::..
Aidez-nous à mieux défendre le Pulaar en faisant un don...Mballee-min e koppore ngam ƴellitde Pulaar...
ON NJAARAAMA FULƁE...
{mosloasposition facebook}
{mosloasposition disclaimer}


text:
Karalaat Wullu Njaay. Ñalnde 17 abril 2015 fotde 600 neɗɗo (rewɓe e worɓe, sukaaɓe e mawɓe) ceppii to Daarel Barka ngam salaade tottugol leyɗe mum IAIDA (Institution Arabe d’Investissement et de Développement Agricole) hono Njuɓɓudi Golle Aarabeeri ngam Ƴellitaare Faggudu.
Karalaat Wullu Njaay. Ñalnde 17 abril 2015 fotde 600 neɗɗo (rewɓe e worɓe, sukaaɓe e mawɓe) ceppii to Daarel Barka ngam salaade tottugol leyɗe mum IAIDA (Institution Arabe d’Investissement et de Développement Agricole) hono Njuɓɓudi Golle Aarabeeri ngam Ƴellitaare Faggudu.
Ɗeen leyɗe ngoni ko e nadde wiyeteende Karalaat Wullu Njaay. Jeyi ndi ko yimɓe hoɗɓe e gure Regba 1 e Regba 2 e Regba 3 e Foonde Maayel e Anndaluus e Jamaa, Buur Waalo, Buur Jeeri, Badr, Jedde, Bagdaad, Wuro Aali Geelel, Miftaah el Khayr, Wiyaam, Basra, Siñtaan Jamaa, Daar Nayiim, Daarel Barka, Jaw Raneere, Mbooyo, Buur Gamaaji, Leeraaɓe… Ɗee gure fof ko ɗoon e saraaji Daarel Barka ngoni. Ina wayi no laamu Muritani ko ko hasi nokku oo fedde kaal-ɗen dow ndee ngam remde heen soble e pompiteer, tawi ɓamdaani e yimɓe nokku ɓee e joom en leydi ɓee. Ina wiyee AAID wersii laamu nguu fotde 500 miliyoŋ dolaar.
Ko noon ne kadi gure komin Haayre Mbaara, neldirnoo lappol keñorangol to Nuwaasoot e darorɗe abriil 2015, ngam luulndaade ɓorƴitgol nokku gonɗo hakkunde Haayre Culal (bannge fuɗnaange) e Wocci (bannge hirnaange). Oon nokku ina anndaa jeyi ɗum (walla kam tawaa heen) ko gure Haayre Mbaara, Haayre Golleere, Wocci, Seeno Busooɓe, Bolol Doggo, Sabbu Alla, Jañnja, Awoynaat, Wuro Sunna, Weendu Mbabba 1 e 2, Ɓunndu Mammadu Muusaa, Beelel Uurngel… Yimɓe ɓee kollitii wonde gila dawaa dawi , Ehel Bakkaar en e Woccinaaɓe e Wulaad Nogmaash en ina nguurdi ɗoon e jam e deeƴre. Jooni, so laamu, rewrude e haakem, wiyii ina « teettaa ɗum totta Subaak en moolinooɓe ɗoon ndiin leydi, ko yiɗde jiiɓde yimɓe ». Ina wayi no boom maslahaa dañanooma gila 1981 hakkunde fooɗantooɓe jeyi nokku oo, ñaawoore waɗaa, kono ronkaa yo tabitine gila ndeen, sibu fotɓe ɗum tabitinde ɓee toppitaaki ɗum, walla njiɗaa ɗum. BAB


text:
TVM plus ko tele ɗiɗmo Muritani. Ina jeyanoo e ko addani mo soseede yiɗde sukkude won ɗeen jolɗe goodnooɗe e tele mawɗo o (yumma o) hono TVM, haa arti noon e hokkude heen leƴƴi leydi ndi kala waktuuji jonɗi, tawa kadi ko ñamri moƴƴiri. Nii woni sukaaɓe heewɓe ƴettaama heen, wonande ɗemɗe ngenndiije Pulaar, Sooninke e Wolof, e ballondiral e yimɓe jogiiɓe heen humpito, gollinooɓe e Duɗal Ɗemɗe Ngenndiije walla gollotooɓe e pelle pine ngenndiije, ko wayi no Ɓamtaare Pulaar ekn …
Hooreejo Fedde F.Ɓ.P.M. dariima heen nii darnde maantinnde ngam wallude ɓe gila e loowdi haa e yimɓe humpitiiɓe, tawi ko waawɓe winndude e tarde e ɗemɗe ngenndiije ɗe.
Hannde o, hay so payndaale ɗee fof cuwaa yettodeede, eɗen ceedtii kam, ooɗoo tele naatnii mbaydi kesiri tigi rigi, gila e ñamri jeewte mum haa e sifaa no ɗe njettinirtee.
Ina jeyaa e ko ɓuri maantinde e makko, kanko ooɗoo tele, kala ko omo waɗa, omo rokka yeru moƴƴo wonande leydi ndi, to bannge potal hakkunde leƴƴi ɗi e ngootaagu mum; omo feeñnina mbaydi Muritani e hol no foti siforaade mbele leƴƴi mum ina ngootiɗa.
To oon bannge, omo seerti e tele mawɗo o, ɗo nganndu-ɗaa, ñalnde kala yimɓe ina ceedoo heen geɗe ɗe peewaani, walla ɗe hakkille waawaa faamde. Yeru mum, ko ñalnde alarba 26 mars 2008, ɓe noddii toon kalifu awo, hono Hasan Sumaare ngam yeewtidde e mum e geɗe ɗe nokku mum halfinaa. Huunde haawniinde ñalnde heen : jaayndiyankooɓe ɓe naamnotoo mo ko e ɗemngal Arab, tawi noon kanko o jaabotoo ko e ɗemngal Farayse, huunde nde hay gooto waawaa faamde, nde alaa maanaa.
TVM Plus, to bannge mum, hanki jamma tan (alkamiisa 27 mars 2008), hokkii en yeru luulndiiɗo ɗuma, sibu yaltinii yeewtere faayondinnde, yowitiinde e ñawbuulu njogoram, e sifaa jooɗɗo sanne : jaayndiyankooɓe nayo, tawi ko yahrooɓe e cukaagu, debbo gooto e worɓe tato, haalooɓe ɗemɗe leydi ndi nay ɗee kala : ɓe ummoo e Wolof, ɓe paya e Arab walla Pulaar maa Sooninke : woni Muritani fof nani ɗo, kala keɗiiɗo maa dañ heen geɗal mum. Ɗumɗoo dey ko yeru jooɗɗo, potɗo semmbineede. Yo Alla waɗ barke e TVM PLUS !
So geɗe keddiiɗe ɗe ngolloraama nii, ngootaagu ngenndi ndi maa tabit tigi rigi.
Bookara Aamadu Bah


text:
Wurosoogi woni ko nder leydi senegaal,nder diiwaan Maatam falnde Maatam. Wurosoogi waɗaa komin ko e hitaande 1990, ko wuro wonngo e nokku do laabi ndenndi ceeri « carrefour ». Hannde o leyyi keewɗi e sifaaji mumen ina ɗannoroo ɗo. Ko Ummii Gana, Niseriyaa, Gine, Mali, Muritani e yoga e nder diiwanuuji senegaal. Wurosoogi ina waɗi bankeeji, estaasiyonaaji,gaaraas mawɗo ,serwisaaji keewɗi nana ɗo, jehre mawnde jaɓɓatoonde teemedde yimɓe arooɓe soodde e yeeyde.
So tawii oon nokku dañii foorusuuji 3 ronkii hawritde ɗum ina foti,yanti heen kadi ko sahaa e sahaa fof ɗi paanat.
Ko goomu mo sagataaɓe wuro wiyeteeɓe Asufoor ɗowata golle ɗee. Gila e goomu wonnooɓe farayse caggal nde ɓeen kortii ndokkiti goomu gonɗo ɗo hannde oo.
E nder ɗii ɗoo lebbi 5 wurosoogi woni ko e caɗeele ndiyam, gila ɗo woyetenoo ndiyam ɗam laabaani hannde oo kam ndiyam alaa. Peeje keewɗe ndaɗɗaama ngam yaltude e ɗeen caɗeele. Ko ɗuum saabii nde hooreejo leydi Senegaal e njillu makko cakkitiiɗo o , Meer hono Me Muusaa Bookar Caam woytiima wiyii wurosoogi ina ɗomɗi.
Nde ɗuum yawti o waɗii forom ngam gollodaade e ofor walla sde. Ñalnde 29 Me 2017 sete timmuɗo jooɗodiima e jaagorgal kalfinaangal diyye ina yaakoraa maa sellu. E oo sahaa komanndaa John mo oosee fooree tottirii oto ngam tottirde ndiyam e oo sahaa e koorka 2017 ko Allah tan anndi tampere yiyaande e ballondiral sukaaɓe men wonɓe caggal kam e Meer wuro ngo ndokkirii gasuwaal timmuɗo.
Bocar seck jooɗoniiɗo Lewlewal to Wurosoogi


text:
Saabii kaa haalaa ko en mbiyno e tonngoode men 119ɓiire wonde tawi rajo Muritani ko rajo ngenndi wonnoo, nattii : ngoon wullitaango faynoo ko e jaagorgal toppitiingal ko fayti e kumpital, hono wul Horma, sabi ɗum ko rajo Muritani nanngetenooka e Magaama e diiwaan mum fof.
Hannde, ɗeen caɗeele nattii haa laaɓi, sabu anteen waɗaama ɗoo e Magaama. Gila anteen oo waɗaa ɗoon, min ceerti e kumpa, sabu hannde rajo ngoo ina laaɓi no feewi : A duuftataa loocol rajo ma, a liggataa to toowi a haɓɓataa too, ndirtitaa bannge ñaamo. No ngo laaɓiri Nuwaasoot nii, ko noon ngo laaɓiri ɗoo, gila e kabaruuji haa e jeewte, ko min heɗatooɓe.
Salli Sih Magaama


text:
E gooto e tonngooɗe men ɓennuɗe en mbiyii no maa en njokkondire e Aamadu Bah ngam waɗde winndannde faytunde e makko:
F.Ɓ: Aamadu Bah,holi wuro ngo njeya-ɗaa?
A.B: Feeralla
F.Ɓ: Holi hitaande pellit-ɗaa wonde naalanke?
A.B: Hitaande 1998.
F.Ɓ: Holi yiɗde maa e naalankaagal?
A.B: Ko idii fof wallitde lenyol ngol no ɓamtorii caggal ɗum ko ƴeewde no ƴellitorii-mi banngeeji ɗi kala.
E gooto e tonngooɗe men ɓennuɗe en mbiyii no maa en njokkondire e Aamadu Bah ngam waɗde winndannde faytunde e makko:
F.Ɓ: Aamadu Bah,holi wuro ngo njeya-ɗaa?
A.B: Feeralla
F.Ɓ: Holi hitaande pellit-ɗaa wonde naalanke?
A.B: Hitaande 1998.
F.Ɓ: Holi yiɗde maa e naalankaagal?
A.B: Ko idii fof wallitde lenyol ngol no ɓamtorii caggal ɗum ko ƴeewde no ƴellitorii-mi banngeeji ɗi kala.
F.Ɓ: Holi no foti lefi ɗi njaltin-ɗaa tawi ko lolluɗi?
A.B: E oo sahaa hay lefol gootol mi yaltinaani sibu woni yaltinde lefol ko jaltinaangol e istijo(studio).Tawii noon ko lefi gaay-gaay mi seeraani e waɗde.
F.Ɓ: Mbele won humpito njogi-ɗaa e naalankaagal?
A.B: Mi janngaani ɗum kono tan mboɗo finani ɗum.
F.Ɓ: Mbele aɗa jogii ɗoftooɓe (wallitooɓe)?
A.B: Maasa-Allah,ene jogaa haa teeŋti noon ɗo e Nuwaadibu pelle pine e pelle gure ɗee fof ene ndarii wallitde mi.
F.Ɓ: Nde pellit-ɗaa wonde naalanke a sos goomu walla won ɗo ndew-ɗaa?
A.B: Ngadii-mi wonde ko e goomu naage pinal rewi heen ko faar mo Nuwaadibu refti heen ko yaakaare lenyol caggal ɗum cos-mi goomu yarlitaare lenyol.
F.Ɓ: Holi njilluuji ɗi mbaɗ-ɗaa e nder diiwanuuji men?
A.B: Ngadii-mi yillaade fof ko Baabaaɓe e hitaande 2003 rewi heen to galle sukaaɓe Nuwaasot e leegal Elmina e hitaande 2005 refiti heen ko suweyraat e hitaande 2006 caggal ɗum e hitaande 2008 mi yilliima Aramsaare e Madiina njaayɓe e Ndakaaru to galle nanondiral kermesaar e gudduɗe Joopɓe.
F.Ɓ: Mbele won ko naalankaagal ngal fuɗɗii jibinande ma?
A.B: So tawii ko to Faggudu suwaatawo to bannge yimɓe ko mawɗum no feewi sanne.
F.Ɓ: Holi caɗeele ɗe njiy-ɗaa e naalankaagal?
A.B: So wonaa to jinnaaɓe sibu ɓe paamaano fayndaare am.Ɗum tagi mi woppii ko ena tolnoo e duuɓi tati ngam anyde luurdude e maɓɓe Caggal nde ɓe paami wonde naalankaagal ngal alaa ko boni heen ɓe mbatti-ndii ko jaɓde e duwaade.
FƁ: So tawi won yiɗɓe jokkondire de e maa holi laabi ɗi ɓe poti rewde?
A.B:To jokkondiral ko Abuu Jallo woni gardiiɗo goomu o(manager)ko kanko toppitii ɗeen geɗe noddirgel makko 643 94 07 tongoonde am ko 696 98 40.
F.Ɓ: Abuu jallo Allah waɗii aɗa tawtoraa yeewtere nde ko aan kadi woni gardiiɗo goomu o hoi ko ngandu-ɗaa e Aamadu Bah ?
Abuu.j: Ko neɗɗo newiiɗo dimo jom gacce keewɗo nehdi e yarlitaare;darniiɗo ɓamtaare lenyol ngol no feewi sanne .
F.Ɓ: Aamadu Bah,Abuu Jallo on njaaraama.
Abuu Kan Nuwaadibu


text:
Jamma 26 koorka jamma leylatul qadiri mawninaama e nder renndooji juulɓe. Jumaa Zaawiya mo Elhajji Demmba Seriñ Caam baaba Ceerno Aliw caam to wurosoogi. Ardii golle ɗee ko Ceerno Saali Caam. Tuggi ko waktuuji 00 jamma haa waktuuji 3 ko njuulu e jimɗi kame duwawuuji. Kaŋko Ceerno Saali Caam o ɗowii golle e siftinorde juulɓe ɓe ɓure jamma o. Yimiyaŋke labaaɓe daaɗe belɗe jaarooje Nulaaɗo men Mohammadu sallallaahu aleyhi wa sallam. O artanii e juulɓe ɓe nde tiiɗnondirta haa teeŋti e sagataaɓe. Eɗen nganndi dahira Ceerno Aliw Caam kala hitaande ina cooda njarameeje ngam duusde jamma. Gila subaka sahnga waktu 6 haa o sahaa waktu 11 ko e toɓo eɗen ñaagoo Allaahu subhaana huwa Ta’alaa yo jaɓan en golleeji men.
Bookar sek lewlewal Maatam


text:
Hugo Chavez, hooreejo leydi Venuzuela, wiyi ina heɓii mahde e nder Muritani isin ciggoowo petroŋ ngam huuɓnude soklaaji mum ko fayti e isaas e gasuwaal, e waɗtude yeeyoyde ɗum to Mali e Niiseer. Ɗum ɗoon noon so woodii wonde ina ɗaminaa maa waɗ ngartam moƴƴam e leydi ndi :
to bannge ndimaagu mum, to bannge gollingol yimɓe e to bannge coodgu, sibu ina waawi njaru mum ustoo, haa teeŋti noon, so tawii ko petroŋ men ƴoogeteeɗo ɗo o, wayletee e oon isin. O wiyi « ma min mah siggirde e Muritani, ngam waylude denndaangal petroŋ maɓɓe, walla nii min itta mo to Venuzuela min mbayla mo e oon isin ». O fawti heen : « Muritani ina yeñtina fotde 18 000 baril ñalawma kala. Ko sosiyatee gooto nawata ɗum, wayloya ɗum to mi anndaa. Ma min ndokkit petroŋ e nder Muritani, e to Mali, e to Niiseer. Huunde e leyɗe Afrik ina njokkondiri hannde e Venuzuela walla ina njiɗi ɓallitaade Alba (Alliance bolivarienne)”.
Ina gasa tawa ngoo miijo arani mo ko Tiripoli to o yahnoo tawtoroyeede Batu Dental Afrik, ɗo o fotti e Wul Abdel Asiis, hooreejo leydi Muritani. Leydi makko ina foti kadi yuɓɓinde batu hakkunde Afrik e Amerik worgo e maayirɗe lewru settaambar.
Ina wiyee wonde Venuzuela ina yeñtina fotde miliyoŋaaji tati baril e nder ñalawma gooto. Ndii leydi jeyaa ko e leyɗe ɓurɗe heewde petroŋ. E ndi yeeyaa petroŋ mo waylaaka e «coodgu yiɗande» maayngu e nder leyɗe 17 Amerik hakkundeejo e Karayb (Caraibes), gila 2005.
BAB
Kaɓɓondiral Boliwi wonande ɓesnguuji – Nanondiral njulaagu ɓesngu (L’Alliance Bolivarienne pour les peuples d’Amérique – Traité de commerce de la Population (ALBA – TCP) (Alianza Bolivariana para los Pueblos de Nuestra América – Tratado de Comercio de los Pueblos e ɗemngal Españool) ko fedde politik, renndoyankeere, fagguduyankoore ngam ƴellitde gollondiral hakkunde leyɗe sosiyaalist gonɗo to Amerik Latin e Karayb. Albaa sosaa ko e lewru Abriil 2005, nde Cuba e Wenusuela ciifondiri nanondiral biyeteengal « Nanondiral njulaagu ɓesnguuji ». Caggal ɗuum ɗeeɗoo leyɗe, hono Nikaraguwaa, Dominik, e Honduraas njanti e maɓɓe. Hannde, leyɗe jeyaaɗe e ngalɗoo dental ko jeenay.
Tesko : Coodgu yiɗande : (prix préférentiel)


text:
YEƁRE 12
Bana noy on keɓata hayru nder saare mon?
Yiide tan waddata hayru nder saare. Efesu’en 5:33
Ko Allah yiɗi kam, gorko te’a debbo gooto e debbo baŋga gorko gooto.
Gorko mo yiɗi debbo mum jooɗa bee maako bee enɗam e o faama mo.
Gorko e Debbo mballindira.
Ɓikkoy ɗowtana saarooji maɓɓe.
Laate wooɗɓe e hoolniiɓe. Taa laate saatuɓe e jeenooɓe. Kolossi’en 3:5, 8-10
Wolde Allah wi’i gorko yiɗa debbo mum bana ɓandu maako e debbo teddina goriiko bee ɓernde woore.
Daakaareeku wooɗaay, ɗum hakke. Te’ugo rewɓe ɓuri gootel, ɗum hakke.
Yeehova ɗon ekkitina yimɓe bana noy ɓe keɓata hayru nder saare maɓɓe.


text:
Ardorde Jaayɗe* Toownde (Haute autorité de la presse et de l’audioɓisuel) yaltinii bayyinaango ina hollita heen wonde leydi Mauritani waɗii taaɓal teskinngal to bannge demokaraasi caggal wooteeji battindiiɗi ɗi, wooteeji laaɓtuɗi, bellitiiɗi.
E wiyde bayyinaango ngo, ɗum ina feeñi e nguurndam jaayɗe ɗe,
sibu, haɗre (censure) iwii, jaayɗe ɗe ina mbellitaa tee nattii sunneede ; ɗum ina jeyaa e ko addani Muritani wonde hannde tiimtorgal to bannge wellitaare jaayɗe e miijo e nder diiwaan o.
Ɗum ɗoon nii, e wiyde bayyinaango ngo, ina maantini e jaaynirɗe dowla o, sibu ɗe nattii dartoraade waɗde parbagaan laamu tan, ɗe udditaniima denndaangal gollooɓe politik, miijooji maɓɓe ko mbaawi wonde fof, e ɗo ɓe mbaawi heedde fof.
Darnde HAPA e nguuɗoo mbayliigu ina maantini, sibu, ko kam fuɗɗi diisnondiral hakkunde denndaangal waɗooɓe politik kam e gollooɓe nder renndo e juɓɓule laamu ngu mbele sarɗiiji ina mbaawa lelneede, ɗo yimɓe mbaawata tuugaade ngam golloraade jaayɗe ɗe e sifaa laaɓtuɗo.
Ɗeen ɗoon doosɗe nanondiraaɗe tuugii ko e calɗi tati garooji ɗi :
– reende keewal miijooji politik e nder juɓɓule jaayɗe dowla ko aldaa e paltoor (firti ko miijo gollotooɓe heen ɓe tesketaake, walla boom ina yiɗaa miijooji ɗii fof tawee e maɓɓe ….)
– tiiɗtingol darnde jaayɗe dowla e nder ƴellitaare leydi ndi, rewrude e bayyingol golle laamu ngu jowitiiɗe e nguurndam ɓesngu leydi ndi ;
teskaade doole partiiji politik to bannge woote e nder peccitagol waktuuji to jaaynirɗe dowla o, tawa noon ina gaddanii pelle politik ɗe ngalaa depiteeji kam e pelle renndo, waawde kam enne huutoraade jaayɗe ɗe ngam bayyinde tuugnorɗe mum en.
* Helmere « jaayɗe » ina toɗɗii : jaayɗe binndaaɗe e kaaleteeɗe e jiyeteeɗe (suurnooji, rajooji e teleeji e internet), kala ko ina nawa kabaaru (kala ko ina jaayna), e sifaa kala.
Bookara A. Bah


text: Aavaaragee hamaaree pyaaree see thee kabhee jo Vahee aaj hamako rulaane lagee hai Jo bharatee thee dil me tarange hamesha Vahee aaj dil ko jalane lagee hai Aavaaragee hamaaree........ Naa koyee gham naa gila naa koyee shugaha kaa nishaan Paayee thee har khushee, har sukun hamako tha Nagame the bahaaro ke tarannum har kahee Phir bhee kyon ham bhataka kiye Yah too hee bata aavaaragee aavaaragee Aavaaragee hamaaree........ Khaamoshiya hain har taraf, tanhaayiya hain har taraf Yaado ke bhanvar se abb kaise nikale Saathee naa raha koyee, naa koyee hamsafar Jindagee ke safe par likhane ko Hai abb toh bas aavaaragee aavaaragee Aavaaragee hamaaree........


text:
Kabaruuji keniiɗi kabrii Alakbar wonde jamirooje ummoriima e laamu ngam winnditaade saharaanaaɓe, naatna ɗum en e etaasiwil ɓetguuro Muritani (ɗum woni ɓeen mbaɗta hiiseede ko Muritaninaaɓe.) Ko ɗuum faamninta en ɓeydagol keeweendi yimɓe jaawngol teskangol e nder rewo leydi ndii. Jooɗaniiɗo Alakhbar habrii kadi wonde tillisaaji keewɗi ndarnaama toon e suuɗaare ngam jaɓɓaade Saharaanaaɓe arooɓe
Kabaruuji keniiɗi kabrii Alakbar wonde jamirooje ummoriima e laamu ngam winnditaade saharaanaaɓe, naatna ɗum en e etaasiwil ɓetguuro Muritani (ɗum woni ɓeen mbaɗta hiiseede ko Muritaninaaɓe.) Ko ɗuum faamninta en ɓeydagol keeweendi yimɓe jaawngol teskangol e nder rewo leydi ndii. Jooɗaniiɗo Alakhbar habrii kadi wonde tillisaaji keewɗi ndarnaama toon e suuɗaare ngam jaɓɓaade Saharaanaaɓe arooɓe
winnditaade ɓee. Ko noon kadi, hilifaaɓe laamu Muritani toowɓe luɓii galleeji mum en ngam jippinde arooɓe ɓee.
Ina anndaa wonde Tiris Semmuur heewaani yimɓe. Kono, teskaama keeweendi yimɓe ɓeydiima toon kam e to Nuwaadibu hakkunde 2000 e 2012, e tuugaade e limooje ANRTPS (Nokku kalfinaaɗo binnditagol oo). Nii woni, e nder wuro Biir Mogreyn ngoo tan, ko wonnoo 2 761 e hitaande 2000, yettiima 10 514 neɗɗo e hitaande 2012. Wonande Fderik, ko wonnoo 4 431 e hitaande 2000, ina yahra hannde e 7 482. Wonande diiwaan Daaklet Nuwaadibu oo, limoore yimɓe ɓeydiima fotde 79 516 neɗɗo e nder ngalɗoo daawal…
Ina teskaa alaa fof diiwaan ɓurti limooje mum 2000 so wonaa diiwanuuji ɗiɗi kaalaaɗi dow ɗii.
Ooɗoo kabaaru so laatiima goonga, sikkeeji fof iwii wonde ko laamu Abdel Asiis tuumanoo koo, so yiɗde waylude sifaa koɗki leydi ndii. So wonaa ɗuum, hol no paamraten, ɓiɗɓe leydi caɗtinanee binnditagol, ɓe njeyaaka e leydi ina mbinnditee.
(Kabaaru dokkaaɗo e darorɗe saawiyee 2013)


text:
Caggal deƴƴere juutde, Aliw Bah LINKO wiyii mi deƴƴu tan kono mo muumɗaani. Ko gooto e sukaaɓe naalaŋkooɓe e duƴƴal biyeteengal Regee, jibinaaɗo to Wurosoogi, mawni e wuro hee hannde oo omo holla mbaawka makko e nder dingire welnere. Nde wonnoo ina anndaa kam naalaŋkooɓe heewɓe naayorii ko to bannge Rap. Maa won duuɓi joyi ko e kebanagol lefol makko biyeteengol Billaay Rasuul, ko ñalnde 7 saamwiyee 2018.O hollitii ko huunde nde sukaaɓe ɓe mbaɗtunoo hakkillaaji mumen mbela waawa naatde e jehre nde. Haŋkadi kaŋko Linkoo o hollirii lefol ngol defaama ɓenndii haŋkadi. So tawii ko caɗeele ina keewi kono Alla waɗii heen sutura mum newnii geɗe ɗe njahrii no haanirta nih. Omo ɗaminii e jokkol to bannge jaayndiyaŋkooɓe ndariima ngam wallude mo haa teeŋti Rfm, Timtimol fm, Rts Maatm e waɗtorde heen Lewlewal communication.
Bookar sek Lewlewal Maatam
GAACI REGEE E NDER FUUTA : LINKOO SALMINIRII ON BILLAAY RASUUL
Caggal deƴƴere juutde, Aliw Bah LINKO wiyii mi deƴƴu tan kono mo muumɗaani. Ko gooto e sukaaɓe naalaŋkooɓe e duƴƴal biyeteengal Regee, jibinaaɗo to Wurosoogi, mawni e wuro hee hannde oo omo holla mbaawka makko e nder dingire welnere. Nde wonnoo ina anndaa kam naalaŋkooɓe heewɓe naayorii ko to bannge Rap. Maa won duuɓi joyi ko e kebanagol lefol makko biyeteengol Billaay Rasuul, ko ñalnde 7 saamwiyee 2018.O hollitii ko huunde nde sukaaɓe ɓe mbaɗtunoo hakkillaaji mumen mbela waawa naatde e jehre nde. Haŋkadi kaŋko Linkoo o hollirii lefol ngol defaama ɓenndii haŋkadi. So tawii ko caɗeele ina keewi kono Alla waɗii heen sutura mum newnii geɗe ɗe njahrii no haanirta nih. Omo ɗaminii e jokkol to bannge jaayndiyaŋkooɓe ndariima ngam wallude mo haa teeŋti Rfm, Timtimol fm, Rts Maatm e waɗtorde heen Lewlewal communication.
About the author /
Lewlawal Communcation
Post your comments Annuler la réponse.
Rajo Lewlawal
Ziar annuelle 2018
Pulaar TV
Cakkite+
-
-
NANONDIRAL E EKKOL OO : BATTE JATTAN KO LATTANPosted in: Joljole Comments: 0
-
RENNDOTEERU OOGO : WURO KAAWEL WOYTII KO NDIYAMPosted in: Joljole Comments: 0
-
RENNDO TEERU OOGO : HAMARAABE CEPPII NGAM KUURAA E LAABIPosted in: Joljole Comments: 0
-
JAAYNDEEJI SENEGAAL ALTINE 30 AWRIL 2018Posted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Jaangol ina uddita hakkille, ina ɓeyda ƴoƴre : ko ɗum woni tonngol wiɗto ganngal waɗaango (kadi) to Amerik, bayyinaango e jaaynde wiyeteende Psychological Reports. Wiɗto ngoo waɗaa ko e nder dowlaaji 48 jeyaaɗi e Dental leyɗe Amerik (USA). Ngo feeñninii wonde yimɓe hoɗɓe e nokkuuji ɓurɗi ɓuuɓde ɗii,
ɓuri hoɗɓe e nokkuuji ɓurɗi wulde ɗii feertude hakkillaaji.
Ɓeto annduɓe ɓee yowitii ko e almudɓe janngooɓe, tuggi hitaande 6ɓre jaŋde lesre, waɗooɓe hitaande 3ɓre jaŋde hakkundeere, e fotɓe waɗde bakkaa. Ɓe tawi « so nguleeki ustiima, feero hakkille (ko anndiraa QI, no paamirten, hono ɓetirgal hakkille) ina ɓeydoo.
Ko hono ɗuum, wiɗto waɗanoongo e hitaande 2006 e nder 120 leydi, hollitnoo. So tawii ɗum ina woodi, eɗen poti faayde no feewi, sibu, ɗum noon, ɓeydagol nguleeki weeyo ko ko jogori ustude hakilantaagal men.
Kono gaa gaa ɗuum, ndiiɗoo njeñtudi wiɗto ina addana en waɗde teskuyaaji garooji ɗii. So en ƴeewii no leydi men ndii « wertorii » nii, en ƴeewii, rewo, en ƴeewii worgo, ma en tesko wonde eɗum nanndi (mi wiyataa « ina ɗeɓi ») e goonga : Leyɗe ƴellitiiɗe, keewɗe doole e winndere men ndee kala, keedi ko rewo, e nder nokkuuji ɓuuɓɗi (Orop, Dental Amerik, Kanadaa, Riisi, Siin ekn) walla worgo ɓuuɓɗo (Ostaraali). Hay so a telliima ɗo ɓuri ɓallaade, e nder Afrik tan, leyɗe ɓurɗe wulde ɗee, woni leyɗe gonɗe hakkunde ŋori (Kanseer e Kapirikorn), ɓuri famɗude doole. Miɗo sikki dey eɗen kawri wonde leyɗe bayɗe no Maruk, Tuunus, Misra ekn (bannge rewo, to ɓuri ɓuuɓde too), walla Afrik worgo (to bannge worgo), ɓuri leyɗe bayɗe no Muritani, Senegaal, Ecopi, Gabon ekn, ƴellitaade. Miɗo sikki kadi, en luurdataa wonde ƴellitaare leyɗe ɗee ina jotondiri e ƴoƴre yimɓe hoɗɓe e ɗeen leyɗe.
Hay e nder haala, ngooɗoo wiɗto ina yahdi faamamuya pine leƴƴi winndere ɗii kala, sibu, miɗo naamndii on, so neɗɗo seertii e hakkille, walla waɗii ko fotaani, hol no heewi noddireede kadi. Miɗo heewi nande : « hoore makko ina wula », « raas haamii », « tête brûlée » wonande ɗemɗe ɗe paamat-mi ɗee kay !
So en ƴeewii karal winndere ngal, ma en taw ko ɗum huunde hulɓiniinde. Jooni noon, hol no mbaɗaten
Wonande ɗemngal Farayse ngal, so neɗɗo wonii teeyɗo ina heewi wiyeede ko “a la tête froide” (hoore mum ko ɓuuɓnde). Ƴoƴre ina jotondiri ɗoo e ɓuuɓol, kaaɗi e nguleeki. Mi wiɗtii kadi e internet, mi tawii heen ɗumɗoo: to Almaañ, aɓe mbiya “Hitzkopf” (hoore wulnde, wonande gorko); to Pays Bas, aɓe mbiya “Una testa calda” (hoore wulnde); to Riis aɓe mbiya “Een heethoofd” (hoore wulnde no feewi); to Serbi, aɓe mbiya “Usijana glava” (hoore wulnde), ɗii konnguɗi fof cifotoo ko “kaaɗi”.


text:
Kaawisaaji Muusaa (JKM) : nde yahi haa Muusaa heɓi duuɓi tati, Firawna naatni mo nder suudu mum, waɗi mo yeeso mum, Muusaa ƴetti junngo mum nanngi e leeɓi toyre (moustache) Firawna bippi, o ɓori heen leeɓol, Firawna giddi ngam ina muusi, wiyi : ee bone, mi yiytii gaño am. O noddi Aasiyata o haalani ɗum ko Muusaa (MJK) fuɗɗii waɗde koo. Aasiya wiyi mo : cukalon potkon nih ngalaa hakkilaaji, geɗe mum en tesketaake, etee ma mi hokke heen yeru.
Kanko Aasiya o yamiri yo o hokke nokkuyel, o hokkaa nokkuyel, o waɗi e nder nokkuyel ngel, heen bannge ƴulmere, heen bannge tamaro, o nawi ɗum to Muusaa, Firawna ina ƴeewa ko o waɗata koo. Muusaa fooƴti junngo mum ina ƴetta tamaro oo, Jibiriil (JKM), nawi junngo ngoo to ƴulmere too, o ƴetti ƴulmere ndee o waɗi e hunuko makko, ƴulmere nde sumi ɗemmngal makko, o woyi bojji caɗtuɗi, ko ɗum deeƴni faayre Firawna.
Kaawise Muusaa ɗiɗmo oo : nde Muusaa timmini duuɓi jeeɗiɗi, ina jooɗodii e Firawna e dow leeso mum ndeke Firawna ŋaaccii Muusaa, Muusa tellii les ndaɗɗudi ndii ina mettini, o ƴetti huunde o heli koyɗe ɗiɗi ndaɗɗudi FIrawna ndii, Firawna ina dow ndaɗɗudi ndii, ndi yani, Firawna yani, hinere mum woodi to buɓɓii o tuƴƴi, kine ɗee ngoni e siimtude ƴiiƴam. Yeeso ngoo fof moddi ƴiiƴam. Firawna ƴetti sokla ngam warde mo, ndeke Aasiya tinii caɗeele ɗee, o ari, o wiyi Firawna: ɗumɗoo so wonaa ina jogori newnande ma, ngam laatenaade ma ɓiɗɗo keewɗo doole jogorɗo faddanaade ma añɓe maa. Anne, wonaa tan ko cukalel waɗi fof tesko-ɗaa, tiiɗno woppu oo jikku. Firawna, fitina mum saayi.
Kaawise Muusaa tataɓo oo: nde Muusaa yahi haa heɓi duuɓi noogaas e tati, Muusaa yalti salliginii, darii ina juula haa woodi gorko gooto e hoohooɓe wonduɓe e laamɗo oo, hono Firawna, ina darii e sara makko kanko Muusa (JKM), oon wiyi mo : aan kam Muusaa ! Hol mo njuulantaa? Muusaa wiyi mo, mbiɗo juulana kiliifa am Joom am. Gorko o wiyi : mate ko baaba maa Firawna ? Musaa wiyi mo : Firawna alaa ko jogii so wonaa kuɗdi Alla ina dow mum e aan naamndotooɗo oo. Laatiima oon gorko kaaldatnooɗo e Muusaa, o ladanii Muusaa haa huɗorii kala mo ina jogori yahde to Firawna ina haalana Firawna kuɗdi makko ndii e ƴattooje ɗee feewde e mum.
Kawise Muusaa nayaɓo : nde koreeji Misra nganndii kala njiɗɗo yahde ina semtana laamɗo oo ko Muusaa waɗata, so Muusaa tinii ɗuum, o fawat junngo makko e dow oon, o fiya ɗum haa suumtoo. Ko adii nde o yahata ina haaltoya ngam ko ndeen o anndini Israayiil-naaɓe ko o woni e dow mum koo, ko ndeen ɓe kuli, ɓe ndartini yahde e ɓe kaalana Firawna ko Muusaa waɗata, so wonaa tawa ko geɗe moƴƴe. Nde Muusaa (JKM) , dañi duuɓi capanɗe nay, laatiima Muusaa ko ɗoon ɓuri hulɓinaade e saɗtinde diina mo o woni e dow mum oo, o anndini ɗum en Firawna woni ko e majjere mawnde, o ɓeydi jokkude golle makko, yamirde ko moƴƴi e haɗde belaaɗe.
Yeewtere qibɗiyaŋke
Won nde laatinoo, hono defonoowo Firawna ina soodi leɗɗe (lekɗe) woodi gorko gooto wirtii mo e leñol Israayiil-naaɓe keewɗo jooɗodaade e Muusaa (JKM), qibɗinaajo fooɗi ɗum, ngam oon roondonoo ɗum leɗɗe mum ɗee, oon joñii salii ɗaɓɓaande ndee, o naamndii Muusaa (JKM) , ballal mum feewde oon, Muusaa (JKM), wiyi oon : woppu mo, o yaha laawol makko, qibɗinaajo oo salii, Muusaa (JKM) fiyi mo wombere e becce, o yani ndeke ɗo o yani ɗoo, ko o maayɗo. Muusaa (JKM) , nimsi e ko wari qibɗinaajo oo koo, ngam hulde Alla. O wiyi e nder tedduɗo oo : “joom am mi tooñii hoore am, yafo mi njaafo-ɗaa mo” simoore daarti, kaawise: 20. Nde yahi ha ñalawma ɗimmo tawa Annabi Muusaa (JKM) hulii no feewi, ngam Firawna tinii oon ɗoon fiyaaku, mo Muusaa waɗi oo. Heddii haŋkadi, Muusaa (JKM) woni e reende so alaa ɗo bone ummortoo ɗum, ndekete ñaaginooɗo Muusaa ballal mum, oon yahii haalanoyii qibɗiyaŋke goɗɗo ko ɓiyi mawnum baraaɗo oo. Ɗum woni laatii oon ɗoon qibɗiyaŋke woni e naamndaade Israayiil-naajo oo, ñiiƴam baaba mum tokooso, ina yiɗi kadi jaggude mo nawa mo to Firaawna, Israayiilnaajo oo ɗaɓɓi e Muusaa nde toɗɗotoo mo e geɗe qibɗinaajo oo, Muusaa wiyii Israayiilnaajo oo : ummo ɗoon, nde tawno ko a jartodinɗo peeñɗo, ko ɗum tagi ndew-ɗaa mi hanki haa mbarmi gorko oo, hannde kadi njiɗ-ɗaa ko rewde mi haa mi wara goɗɗo. E nder ngolɗoo konngol ngol Muusaa sakkitii haalde, eɗum betti sagata oo no feewi. Ko ɗoon o anndi Muusaa nimsitii e ko waɗi koo, qibɗinaajo anndi ndeke wonaa Israyiilnaajo oo wari baaba mum tokooso, ko Muusaa wari baaba mum tokooso. Qibɗiyaŋke oo noon happunoo ko Israyiilnaajo oo waɗi bonannde ndee, caggal ɗuum, o woppiti Israayiilnaajo o tiindii to Firaawna. Nde o yettii o haalani ɗum wonde ko Muusaa (JKM) wari baaba makko tokooso. Caggal nde Firaawna nani oon ɗoon fiyaaku, o yamiri waranaaɓe ɓee kala, ɗo ɓe tawi Annabi Muusaa fof, yo ɓe mbar ɗum. Ndeke laatiima gorko gooto ina wonnoo ɗoon nde Firaawna hokkata yamiroore ndee, ina wiyee Askiil. Oon ko gooŋɗinɗo Alla, o ummii o yahi to Annabi Muusaa o haalani ɗum. E no Alla toowɗo oo wiyri ɗum: “ koohowo oo yamirii yo ɓe mbare, yaltu, miin noon ko mi laaɓanɗo ma reedu”. simoore daarti, kaawise: 20 Ko nii woni Annabi Muusaa (JKM) dogi yalti leydi ndii.
Ciimtol Muusaa fayde e leydi Mudeyyana
Nde Annabi Muusaa mo (jkw) yalti, o yahi to leydi Mudeyyana. omo yahatnoo tan, haa o tawi aynaaɓe ina njarna ndammiri e woyndu, sukaaɓe rewɓe ɗiɗo ina ɗoon njooɗii ina njiɗi yarnude jawdi mum en, ina padi haa aynaaɓe worɓe ɓea kaljita e jarnugol mum en ngol. E konngol Alla toowɗo oo “ndeen o jolii e ndiyam Mudeyyana o tawii ɗoon renndo yimɓe ina njarna o tawii ɗoon kadi rewɓe ɗiɗo ina ndeeni” simoore daarti, kaawise : 23. Annabi Muusaa (JKM), wiyi : onon kam, ko pad-ɗon ɗoo ? ɓe mbiyi : minen dey, min ngari ko yarnude jawdi amen, kono min njarnaani tawo, min padi ko haa aynaaɓe ɓee ngayna yarnude nde min puɗɗoo yarnude jawɗeele amen e kedde ndiyam ɗam, ngam baaba amen ko nayeejo, refti heen kadi ngolɗoo leñol, ñalnde kala ngonata ko e haasidaade mo e ko Alla waɗi e makko koo. Addani ɓe haalande ɗum Annabi Muusaa (jkw) ko aynaaɓe ɓee so ngaynii yarnude nguddat woyndu nduu, ngam haasidaade rewɓe ɓee jarnude heen baali mum en, etee ɓe uddirta woyndu nduu ko haayre mawnde nde yimɓe sappo mbaawaa ƴettude, neɗɗo gooto kam enndataa. Nde ɓe njiyii Annabi Muusaa ina heewi doole kadi eɓe njeerti e mum wonndude e nuunɗal, ko ɗum addani ɓe haalande ɗum oon ɗoon fiyaaku. Nde aynaaɓe ɓee ngayni yarnude tan, ɓe ƴetti haayre mawnde ina wonnoo ɗoon, ɓe pawi ɗum e dow hunuko woyndu nduu, ɓe pokkiti. Ɗum fof Annabi Muusaa (jkw) ina jooɗii ina ndaara ko ɓe mbaɗata koo fof. Annabi Muusaa muñi haa ɓe ngayni fawde haayre ndee e dow hunuko woyndu nduu, o acci haa ɓe pokkiti, o ndaari sukaaɓe rewɓe ɓee, o anndii ko ɓe kaali koo, ko goonga. O ummii ɗo o jooɗinoo ɗoo, o fayi to woyndu too. Nde o yettii o duñi haayre ndee doole makko oole haa haayre ndee ummii e hunuko woyndu nduu e ballal Alla toowɗo oo, etee ɗo o woni ɗoo, omo wonndi e tampere e heege e ɗomka ɓurtuka. Ɗum haawi sukaaɓe rewɓe ɓee no feewi, ngam neɗɗo gooto ƴettude ko yimɓe sappo so ina ƴetta ɗum ko tampere, ko kawise mawɗo sanne wonande ɓe. Ndeen Annabi Muusaa (jkw) duñii haayre nde haa joñii, o noddi ɓe, o yamiri ɓe yo ɓe ɓadtin ndammiri maɓɓe ngam yarnude ɗum. Ndeen sukaaɓe ɗiɗo rewɓe ɓee ɓadtinii ndammiri mum en, o walli ɗum en yarnude ndammiri mum en ndi haa ɗomɗiti, o faayti to les lekki too o o jooɗii. E konngol Alla toowɗo oo “joom am nde njippinta e am moƴƴere nde ko mi baasɗo” simoore daarti, kaawise : (24). Annabi Muusaa (jkw) yiɗii dañde mbeɗu mburu gawri, nde sukaaɓe ɓe njettii galle maɓɓe, ɓe njiyi baaba maɓɓe, ndeke baaba maɓɓe, oon ko Annabi Sooyib, o wiyi ɓe : onon koy hannde on ngartii law. Ɓe mbiyi mo : minen dee min njiyii toon gorko keewɗo semmbe moƴƴo sanne, ko kañum walli amen, haa min mbaawi yarnude ndammiri amen ndii. Ɓe kaalani mo worɓe yarnatnooɓe ɓee ko mbaɗi koo fof, ɓe kaalani mo kadi no Annabi Muusaa mo (jkw) ittiri haayre nde ɓe pawnoo e dow woyndu ndee, alaa ko ɓe keddi. Caggal ɗuum noon, baaba maɓɓe Annabi Sooyib naamndii gooto e maɓɓe, o wiyi ɗum : gorko mo njiy-ɗon oo, ko o neɗɗo keewɗo gacce seeɗa ? Ɓiɗɗo dewbo oo jaabii, wiyi : wallaahi, no min njiyri mo nih, ko o keewɗo gacce. Annabi Sooyib wiyi mo : yah to gorko oo too, ngaddaa mo gaa. Ɓiɗɗo oo ummii yahi to Annabi Muusaa (jkw), o wiyi ɗum e haala Alla e nder ɓuraana tedduɗo oo “baaba am ina noddu maa ngam yoɓde ma ko njarnanɗaa min ko” simoore daarti, kawise : 25. Annabi Muusaa ummii darii, ɓiɗɗo debbo oo rewi yeeso makko ngam holloyde mo to ɓe koɗi. O wiyi ɗum “heedtu caggal am mi ardo maa aɗa jammina mi ɗo ndewat- mi haa njettoyo-ɗen ko ɗum ɓuri moƴƴude”. Ɓiɗɗo dewbo oo jaɓi ɗuum. Hakkunde laañe seeɗa, addani Annabi Muusaa wiyde, yo o heedtu caggal, ko yimɓe ndeen ngonaa holtuɓe no feewi, ɗuum noon heedde heen caggal debbo moƴƴaani hay sinno ko cupurtaa saka noon Annabi. Hay enen fulɓe, ndeen e adunaaji ɓennuɗi en njaɓataano heedde caggal debbo walla rewde caggal demoowo, waɗi noon, won ko yitere yiɗaa yiyde. Kanko e Annabi Muusaa ɓe pokkitii ɓe tiindiima wuro, omo ardii suka debbo oo, oon ina wiya mo, rew ɗoo reftu ɗoo, haa ɓe njettii galle Annabi Sooyiib, ɓe naati, Annabi Sooyiib jaɓɓii mo, bismii mo, o jooɗii yeesso mum. Caggal ɗuum, Annabi Sooyiib naamndii mo hol ko addu maa e Mudeyyana ? Annabi Muusaa (jkw) jangtinanii mo fiyaaku mum fof, caggal ɗumɗoon, Annabi Sooyib naamndii yo o addane ñaamde, o addanaa ñaamde, o ñaami haa o haari, o yartii ndiyam o yetti Alla toowɗo oo. E haala Alla tedduka gooto e maɓɓe wiyi “eehey maa baaba luumo ɓuri moƴƴude ko luuwde cemmbolinɗo koolniiɗo” simoore daarti, kaawise : 26. Laatiima doole Annabi Muusaa ko yiyeede ina ƴetti haayre nde yimɓe sappo mbaawaa ƴettude. Refti heen ko wiyde mo kanko Annabi Sooyiib, e nder haala Alla toowɗo oo “miin dee mbiɗo yiɗi resnude ma gooto e ɓiɓɓe am rewɓe mbele aɗa wonana mi dumunna jeetati so yawtii ɗuum, ko aan anndi ko mbaɗataa mi wonaa jiɗɗo waɗde ko ina tampin ma” simoore daarti, kaawise : 27 Annabi Muusaa jaabii mo, wiyi mo “ɗum ko hakkunde men ina waawi oon ɗoon happu wona mudda balɗe ɗiɗi e nder balɗe njeetati ɗee, walla nii balɗe sappo miin kam ngañgu alaa hakkunde men, ngam aan, a alanaa kam caɗeele”. Caggal ngolɗoo jaabawol, Annabi Sooyib weltii heen sanne. E wiyde winndiyaŋke oo, Annabi Sooyib noddi denndaangal juulɓe wonɓe ɗoon e nder Mudeyyana yo ngar tawtoree dewgal ngal. Ndeen yimɓe ɓee ngarii, ɓe kumi hakkunde Annabi Muusaa e ɓiyi Annabi Sooyib debbo oo. Nde yahi haa mudda mo ɓe kaaldunoo oo yonti, Annabi Muusaa heblii ngam ruttaade to umminoo.
Haa tonngoode 154 njokken so Alla jaɓii.
Jaltugol Annabi Muusaa Modeyyana
Winndannde Jibriil Muusaa Joop


text:
E kuɗol Ibraahiima Muttaar Saar (yeewtere nde o waɗnoo e hitaande 1983 to peŋgal Sammba Baydi, catal FƁPM Nuwaasoot Ndee yeewtere heɓiino kadi yaltineede e emisiyoŋ Fedde Ɓamtaare Pulaar to Rajo Muritani ñalnde 20/12/1989.
Eɗen njetta Alla baɗɗo haa gellaay Aali Faal hawri e oo jamaanu, mo siyaas e karallaagal toowngal mballi haa kaɓirɗe kese ngari ina nannga daaɗe ina moofta gannde mbaasa majjude, sabu ɗuum, Gellaay ko jaalal mawngal e nder jaale ɓurɗe himmude e nder coñce Pulaar, walla mbiyen tan nder pinal haalpulaar en. Sabu ɗeeɗoo gannde kese, eɗen mbaawi wiyde hankati, e nder Afrik, so nayeejo maayii tawi ganndal ngal waañnjitaaka nattii wonde suudu defte duppaandu, e reftaade konngol ganndo gooto biyeteeɗo Aamadu Hampaate Bah.
Darnde Gellaay e nder coñce Pulaar ine laaɓti no feewi (ɗaccu boom miin mo mbiy-ɗon yo mi yeewtan on hannde oo, mi jogoraani dañde caɗeele keewɗe faamondirde e mon) e faayiida darnde makko ndee ɗo tolnii e hol ɓesnooje ganndal makko e jimɗi makko ngaddani pinal men.
Mo wiyi Gellaay, wiya pekaan. Mo wiyi pekaan wiya Gellaay. Ina wayi no ɗeeɗoo inɗe ɗiɗi ndentii, ngontii innde wootere. E nder coñce Pulaar, pekaan jeyaa ko e fedde wiyeteende jimɗi ngenndi. Ine jeyaa e ndeeɗoon fedde, gumbalaa (jimɗi seɓɓe) e kerooɗe (jimɗi waañooɓe), dillere (jimɗi maabuɓe), fantaŋ (jimɗi fulɓe aynaaɓe), yeelaa (jimɗi awluɓe), naale (jimɗi riimayɓe), leele, daari, tinndi, cifti, pulareeje, jimɗi walla coñce denndaaɗe, ɗe leñol haalpulaar en fof njeyi.
Pekaan jeyaa ko e jimɗi awooɓe hoɗɓedaande maayo ina nannga liɗɗi, na mbaaña barooɗe maayo. No dillere e kerooɗe nii, pekaan ine yahdinee e cefi baɗɗi konnguɗi ɗi ngonaa Pulaar. Doole e ɗiin konnguɗi paamnaaki. Addi ɗum ko jom jimol en ngol ina njahdina e ko mbaɗata koo gaatuleeje goɗɗe nodduɗe jinneeji walla barooɗe ladde baklotooɗe e kaawisaaji goɗɗi koɗɗi e nder ladde walla e nder ndiyam. Pekaan nii e hoore mum ine wiyee ummii ko e jom maayo en. Silsil wiyi ko biyeteeɗo Demmba Jeey Gadano ina umminoo nokku walla wuro wiyeteengo Tuuba Jeey ina feri faade Gaañol. O ari haa o yettii e nokku biyeteeɗo Duunu Baaba Jeey e wuro wiyeteengo Njeeyen hakkunde Njooben e Ñaaŋeen, o hoɗi ɗoon. Caggal ɗuum o eggi o hoɗoyi wuro ine wiyee Leybaar, kono o woppi ɗoon banndiiko debbo Kummba Jeey, o tellii o fayi fuɗnaange. Nde o yahnoo haa o woɗɗoyi, o ruttii. E ko artata koo noon, o nani debbo joom maayo ina yima jimol. O ari haa o ɓadtii oon, o tawi oon yiyaani mo, ine jokki e yimde jimol mum. Nde yahnoo haa ɓooyi, debbo jom maayo oo ŋoŋi, woni e wiyde ine ɗaanoo. Ɗoon Demmba Jeey diftii hulnde nde o joginoo omo yimra jimol makko ganndiraangol jooni pekaan ngol, dogdi heen. Demmba dogi nawi hulnde ndee, debbo oo eewnii mo, noddiri mo innde makko, wiyi mo : “eehey maa Demmba Jeey, artir ko naw-ɗaa koo, mi rokku maa ko njiɗ-ɗaa fof !” Demmba wiyi yiɗi ko jimol ngol. O wiyi yo Demmba naw, o rokkii ɗum kañum e leñol mum fof. Ko ɗum waɗi ine wiyee ko Jeeyɓe njeyi pekaan. Caggal Demmba Jeey Mawɗo, ko ɓeeɗoo njimi pekaan e nder Jeeyɓe : Demmba Ciiwa, Ŋaɓoodu, Mammadu Jeey, Saara Jeey (ɓee fof njeyaa ko Jaarangel e nder diiwaan Podoor), kam e biyeteeɗo Demmba Jeey goɗɗo ine jeyaa Siiwre (Podoor), jannginɗo Gellaay oo. Ine waawi tawa ko idii nde Gellaay feeñata, yimɓe heewɓe woɗɓe njimii pekaan, kono ko ɓeeɗoo ɓuri heen lollude.
Pekaan sifotoo ko cubalaagu no wayi, ina tinnda nguurndam cubballo no foti siforaade hakkunde mum e fasiraaɓe mum walla hakkunde mum e kinɗe goɗɗe. Pekaan ina daara golwole hakkunde jaambareeɓe subalɓe e koye mum en, walla ɗo mbaɗdata e jinneeji, kam e barooɗe maayo.
En mbiyii jeynoo pekaan tan ko jeeyɓe. Jeeyɓe mbayi e subalɓe ko no awluɓe mum en nii, ko kamɓe tan keerorinoo pekaan, hay gooto yamiraaka naatde e nder lowre maɓɓe. Pekaan ine yimee e fiyfiyre.
Gellaay Aali Faal jeyaa ko Aram. Baaba makko wiyetee ko Hamedin Sammaba Faal, yumma makko wiyetee ko Jeynel Ñaŋ. Ko ɗum waɗi Gellaay ine wiyee Aali Jeynel. Gellaay sankii ko Aram e hitaande 1971 (koleraa), omo yahra e duuɓi 70 pawɗe (Abel Sih e Yero Sillaa kawrii heen). O jibinaa ko e hitaande 1898. Nde o fuɗɗii yimde tigi-rigi omo yahra e duuɓi 25. Ɗo adan ɗoo ko e dingiral tan omo fijira pekaan, omo weltinira giƴiiko en. Jarabi mawɗo arani mo heen, tee omo weli daande. Giƴiiko en mbiyi mo yo o fellit tan, hankati o yima. Kono Gellaay huli, nde wonnoo o wonaa Jeeyo, tee o anndaa asko subalɓe, o waawaa jaraale. Ko biyeteeɗo Abbaas Sammba Faal waawni mo, suusni mo haa o waɗti yimde. Nde jeeyɓe nani wonde cukalel gootel inan Aram ina wiyee Aali Jeeynel ina yima pekaan, tee ine weli daande haa wooroo, ɓe laawii, ɓe ngari ƴeewde. Ndeen ɓe njiyii ɗum, ɓe nganndi ko ɗum goonga, tee eɗum foti harteede ko yaaccii. Ko ɗoon ɓe neldi Sete ine ummii Jaarangel ari tawi Gellaay Aram e dow innde jeeyɓe fof. Ɓe mbiyi so Gellaay ine yiɗi jam yo woppu ko yimata koo. Ɓe mbiyi Gellaay nehtaanii ɓe no feewi, holli ɓe kadi wonde no ɓe njiɗiri fof, ko noon, kañum wonaa Jeeyo, kono ine jarribaa e pekaan. Ko e oon sahaa Demmba Jeey to Siiwre ari, walli mo haa jeeyɓe njaɓani mo yo o yim, kono e dow ooɗoo sarɗi : kala nde Gellaay feŋi hiirde, ko waawi dañde heen fof yo tottu jeeyo tawaaɗo fof, hay so tawii ko cukalel, oon noon itta heen ko welaa fof, rokka mo. Abdarahmaan Saalif wiyi Gellaay rewii aadi oo ko juuti, kono nde yahnoo haa ɓooyi, waɗti saltaade. Yero Sillaa wiyi, won wiyɓe ine jeyaa e jannginɓe Gellaay biyeteeɗo Baydel Jeey to Jaarangel, Demmba Jeey ɗiɗaɓo jannginii mo, Dikal Njaay to jowol jannginii mo.
E oon dumunna noon, pekaan ine heewi faayiida e nder leƴƴi ɗii kala, walla kinɗe ɗee kala, sabu eɗen nganndi nguundam leñol ngol ko ko yuɓɓinaa tan, hinnde fof ine jogii fotde mum e golle mum ɗe heerorii mbele leñol ngol ina wuura. Subalɓe ine njogii lowre ɓurnde mawnude nde wonnoo ko kamɓe nganndi maayo. Ko e maayo ndiyam ummotoo, ko e maayo cakkudi (liɗɗi) ndañetee, fawtii heen kadi, kamɓe subalɓe awooɓe hawraama ko kamɓe ngoni hinnde tan nde nguurndam mum ɓuri hoybineede : eɓe ngawa, eɓe ndema, eɓe ngayna. Ɗumɗoo ine addani kinɗe keddiiɗe ɗee waɗtude hakkille e kala ko cubalaagu jogii walla ummanii. Ko ɗum waɗi kadi pekaan dañde martaba mawɗo e nder haalpulaar en fof e dumunna mo Gellaay feeñi oo. So fiyfiyre ummanaama ko huunde mawnde, Gellaay wiyi “mo waawaa yahataa”. Pekaan ko doole subalɓe. Bayal Sammba Teen wiyi “ko pekaan semmbini cubalaagu”. Demmba Kebe kañum ne wiyi “ko pehe e peeje e pekaan ndenndi mbaɗi fiyfiyre”. Ko ɗum ganndal ñeeñɗungal tawi kadi ina yahdi e njimri coftinoori.
Hol ko Gellaay addani pekaan ?
En mbiyi Gellaay e pekaan ngontii innde wootere, sabu ɗuum, so pekaan feccaama e hakkunde, heen feccere ko kanko tan jeyi, sabu pekaan ko jimɗi subalɓe gaadanteeji kañum e ko Gellaay waɗti heen e ñeeñal mum e hakilantaagal mum.
Ine jeyaa e jimɗi ɗi o reftii walla ɗi o fenti ɗiiɗoo : Fallemme, Ngaari e Ndillaan, Seeku Bali, Balla Jeerel, Hammee Birom Moodi Kome, Lappol makko e daande maayo rewo (gila Gede haa Loobaali), walla e maayo Duwee. Ine woodi kadi jimɗi goɗɗi ɗi Gellaay yimi ina sifoo ladde walla ngaari maamaari to fooftii ekn. Gellaay, ko idii fof ine janngi no feewi pekaan. Wattindiiɓe anndude mo mbiyi “alaa cefol ngol o anndaa”. O janngii kadi jaraale e asko subalɓe no feewi, sibu ine heewi so o feŋii hiirde omo yima, kala naatɗo e dingiral hee sappii wiyi mo “Ndoondu woyii”, o askintu joom mum, o jarfa ɗum, o haala baɗte taanum en. Yanti heen kadi Gellaay ko jiiliiɗo sabu ine famɗi e nokkuuji men ɗo o yettaaki, o duumii ɗoon, o moƴƴaa ɗoon haa ɓeen cikki ko ɗoon tan o anndi. To baɗte jimol too noon, e ooɗoo sahaa annduɓe heewɓe kawri so tawii Gellaay janngunoo ko Quraana, o wiyetenoo ko waliyyu, sabu no o yimirta nii, hay gooto yiyaaka ko adii mo e ko sakkitii mo ine yimira noon. Eɗen mbaawi wiyde ko dokke Alla ! E ooɗoo dumunna golle baɗɗe faayiida ngollaama ko faati e pekaan kañum e Gellaay (musiɗɗo men Aamadu Abel Sih to Duɗal jaaɓi-haaɗtirde Ndakaaru winndii e Gellaay deftere, Yero Sillaa kadi wiyi won ko gollii e makko, won deftere winndi ine yalti jooni jooni ine wiyee “Yoga e coñce haalpulaar en e nder Afrik bannge hirnaange”).
Ko adii teskeede e geɗe Gellaay, ko o yimirta ko no o weliraa, o lelnira daande makko no o weliraa. Omo yima ko yooɗi ɗo o sifotoo gure e yimɓe mum yooɗɓe walla moƴƴuɓe, ɗo o sifotoo ladde, ɗo o sifotoo maaje (so on miijiima Fallemme, “ɗo maaje ndenndi ceeri…”. Walla hakkunde nooroo e koyli : “koyli yiɗaa nooroo, nooroo yiɗaa koyli, koyli fuɗii wuubiima, gubiima, gaabiima, waɗi mbaafurna, ŋaaya goolooli, koyli soppaama fertaama, heefaama heefdaama yaɓɓaama, wujaama lelnaama e ngulam gaynaako”… So Gellaay ine yima ɗeeɗoo geɗe jooɗɗe, o welnat haa kala keɗiiɗo mo sikkata ko ine yiya ko o yimata koo.
Gellaay ine yima ko yurminii, daande ndee wayloo. Kala keɗiiɗo hakkunde Seeku Bali e baaɗum, ɗo o wiyata “Kaaw am, yee kaaw am ban neene am hoto yah to ngaari Ŋawle”, ɗoon ɓernde mum bonat. Won no Gellaay yimrata heen sahaaji cikkataa o woni ko e woyde, ko ɗuum addani mo wiyeede “Mawɗo goyoowo”. Hammee Birom Moodi kome ko jimol jurminiingol e nder jimɗi Gellaay.
Gellaay ine yima ko hulɓinii. Seede mum ko fallemme, hakkunde ngaari maayo e jaaltaaɓe, hakkunde Baaba Abdul e Abbaas (Gellaay tawaaka), ngaari maayo ina haɗi yimɓe tellaade : “ndeke tumaranke anndaa ladde, min njoofi ɗo joofetaake, min mbaali ɗo waaletaake”. Ɗo pullo darii wiyi ɓe : “ƴeeŋee, ƴeeŋee, ƴeeŋee ɗoo waaletaake, ƴeeŋee yoo hoto pittaali mbonde”, walla ɗo o wiyata : “ndeen gorbal lasiima, fukkitiima hakkunde maayo, maayo ɓawli wayi no ƴiiwoonde. Ɓe mbiyi nduñee laana. Ɓe kabbirani ndii ngaari, ngaari sooyniima ɓe, laana, so a yiyaani oo ngar-mi ngaraa, so a tawaaka oo jaasaa njettii-mi, kelle e kuljinaali… Aɓe nanngi e kalaace, aɓe mbakka ngaari jamɗe ina nafoo gaaraaji ina sinndoo kalaace, koyɗe ine kaya ine suddoo baanaaji. Geelel wooroo oo beetawe e Fallemme !” Ɗoo ine hulɓinii, kono kadi ɓuri hulɓinaade ko ndeeɗoo rogere “Abbaas nootii e Baydi jooɗii yawtini mo junngo ngal ne waɗi sojoojoo njuga darii e mayri, ngaari faayaani ine seeka ndiyam ine fayi e maɓɓe. Geelel wooroo oo beetawe. O tukkaanii goɗngal ngal waɗi sojoojoo njuga darii e mayri, wooroo ngaari faayaani ! O wiyi nii, o ƴukkaanii goɗngal Geelel… timmii jeegom, ko ɗum wonnoo e laana. Mbiy-mi eeheey Gellaay, ɓernde am bonii, mbiy-mi woy ladde, njoogu bonii fuɗnaange”… Oɗon nganndi banndiraaɓe, ɗoo ine hulɓinii “kalaace ngasii e laana ngaari faayaani ine tiindii e maɓɓe”. Jimoowo oo wiyi Alla e mum hulde, kañum soppinii. O wiyi “Geelel, tawi miin mi dariima e jaljalɓe, mi ronkii daraade mi jooɗiima”.
Kono banndiraaɓe ko adii nde njaltaten ndeeɗoo rogere, alaa e sago mi timmina ɗoo hakkunde jaaltaaɓe e ngaari maayo, sabu yooɗde sifaa oo, o wiyi “ndeke Kebbee Abdul Demmba Aali Muusaa ina wondi e garde Kummba koorongal ŋaɓɓitiima, o wiyi nii o diccii, o fiɗɗi junngo, gorbal ŋaɓɓitii. Eyyoo ngaari faandiima laana ŋaɓɓitii kunungal, kunungal wojji no lewlewndu. O wiyi nii o tuggii juuɗe o tacciti bannannde, o ŋaɓɓiti wannannde, ngaari girbii laana, o girbii rawaandu, kapsunaaji petti, cuurki molli hakkunde maɓɓe, laalaaɗe hoore ngaari pilti maayo waɗi yiriinde. Ɓe mbiyi haayoo tumaranke waɗii ɗoo ko wayreeeeee…”
Gellaay ina yima ko jalnii : ɗoo woni seede mum ko Balla Jeerel ceɗɗo mo waawaa ndiyam biynooɗo ina suuta Kummba ɓiyi jaaltaaɓe e hakkunde subalɓe. Balla arnoo ko jiggoore kono hootii rimɗaani, sabu jaaltaaɓe renndinii ɗum e ngabu ɗeɓi yoolde ɗum, dogi woppi comci mum e yeeso Kummba e yumma mum. Banndiraaɓe, ko ɗoo njiɗ-mi juutnaade seeɗa, haa njiyen hol no Gellaay sañirta jimol, ngannden ƴiye gonɗe heen e mbaadi ndi o rokkata konnguɗi makko so tawii omo sifoo won ɗeen geɗe. Aamadu Abel Sih e nder wiɗto mum dottii yimre Balla Jeerel e no annama doge jeetati.
Rogere adannde ndee, ɗo Gellaay sifotoo Balla. Rogere ɗiɗmere ndee ko nde Balla ari hoɗii subalɓe . Rogere tataɓere ko laawaare ɓiɓɓe subalɓe. Rogere nayaɓere : fitina jaaltaaɓe e hoore mum. Rogere joyaɓere : ndeenka falo jaaltaaɓe. Rogere jeegoɓere : Balla huniima wiyi ina wara Gumaalo. Rogere jeeɗaɓere : jaaltaaɓe ina yiydee e debbo Gumaalo. Rogere jeetaɓere : Koyeera Balla e kootgol mum jeeri.
- So en ƴettii ɗo Gellaay sifotoo Balla ɗoo, ɗoon ina waɗi geɗe tati : Ko adii fof omo sifoo nokku Balla ummii oo : “Jeerel yoo…” Jeerel tan anndinii yimɓe wonde Balla ummii ko jeeri, kono wonnoo Gellaay ine yiɗi nuskude mo, wiyi mo kadi ‘Jeerel’, o helti mo haa o ɓeydoo jaasde e yeeso yimɓe. Nde wonnoo waalankooɓe ɓuraani horsinde jeeri, kala gummiiɗo toon ɓe mbiyata ɗum ko miskiino, baasɗo. Won kadi no Gellaay hollirta haa jooni wonde baasal jeerinaaɓe ko duumingal, ɗoon woni ɗo o wiyata “ñaamatnooɗo suuna, ganndunooɗo wollet, ganndunooɗo gundooji to jeeri”. Gellaay ine huutoroo kadi konnguɗi kollirooji baasal ngal ɗo tolnii, konnguɗi bayɗi no ‘suuna’ (leñol gawri ndiyamiri, wollet ko ñebbe). Eɗen nganndi ñebbe ɗo tolnii e nokkuuji men (sabu to cuuɗi amen minen ko caamɓe tan walla sohsohɓe kam e taalɓe e mboocɓe, mi yejjitaani lihduɓe, ko ɓeeɗoo tan korsini ñebbe) Ɗuum ine tawee jeeri Balla en. Gellaay ine haala heen gundooji. Waalankooɓe ñaamataa gundo, sabu gundo ñaamata ko ko ɓuri haaɓnaade. Balla en ine ñaama gundo. En paamii tan, no Gellaay fuɗɗorii bonnitirde Balla tawi ko e sifaade nokku ɗo ummii ɗoo. Ɗum hollitii tan omo yiɗi famɗinde mo e ko fayi arde e yeeso subalɓe huufɓe maayo ine ñaama liɗɗi. Geɗal tataɓal ngal omo siforoo Balla leñol mum. Balla ko ceɗɗo, tee ko ceɗɗo jeeri. Enen kam nii eɗen nganndi ceɗɗaagu anndiraa ko jaambaraagal kono wonaa ɗuum woƴi Gellaay. Woƴi Gellaay ko ceɗɗo jeeri waawaa ndiyam, anndaa maayo e kaawisaaji mum. O wiyi « maa a hoot a rimɗaani ».
- So en ngarii e rogere ɗiɗmere ndee, ɗo Balla Jeerel ari ine hoɗdi e subalɓe, hay ɗoo, Gellaay maa hollu en miskinaagu Balla nde ari e galle jaaltaaɓe « jaaltaaɓe ko daddo mo ñaamaani saayna », Balla alaa gacce ko keyɗuɗo, “ o waali ñaamde ŋaaluuji ndanewu.” O hersataa naamnaade “ hol liingu ñaamnoo-mi hanki ”. Yanti heen Balla yiyii neema subalɓe, fellitii woppude ko wonnoo, ina wonta cubballo. Ɗuum firti o tawii ko ɓuri ko o woppi koo, ɗum noon, ɓe o tawi ɓee ɓuri mo. Jogori addande mo bone ko wiyde omo meeranoo ɓiyi jaaltaaɓe, Faatimata jeemaayo. Oon ne walliti mo nii sabu geɗe keewɗe, gila e cefi haa e goɗɗum ko kanko janngini Balla. Faatimata ko diwo, laawol ine rokki worɓe yo ngar ƴama ɗum. Nde ɓiɓɓe subalɓe ngari tawi Balla ina wertanaa, “ɓee mbiyi njaggee Balla, kirsee Balla, ɓee mbiyi piyee Balla, ɓee mbiyi njomee mo ƴiyal, ɓee mbiyi njuwee mo hoɗɗaandu.”
- Ko ɗum addi rogere tataɓere ndee, hono mettere subalɓe fawiinde e cubalaagu. Ceɗɗo jeeri arde e maɓɓe ine ɗafta ɓe, ɗuum wawaa gasde ko gacce maɓɓe. Ko ɗuum waɗi kamɓe fof ɓe ndenti ɓe kaɓi e makko sabu reende hinnde ndee.
- Mettere ɓiɓɓe subalɓe woni mettere jaaltaaɓe. jaaltaaɓe kañum reeni ko fotde. Ko kanko woni jaaltaaɓe, o fotaani jaɓde ɓiyiiko ine adoo firtude aadi e nder subalɓe. omo anndi noon yumma mum Faatimata won ko woni heen, ko ɗuum waɗi kadi omo mettinani oon ne : jom galle yiɗi ko yo konngol mum laato !
- Deengol falo jaaltaaɓe. Ɓiɗɓe subalɓe mbeltiima caggal ko jaaltaaɓe haali koo. Jaaltaaɓe wiyi hay gooto resataa ɓiyum so wonaa cubballo, kamɓe ne ɓe pellitii waɗde fotde maɓɓe so reenoyde falo jaaltaaɓe hoto ngabu bonnude ɗum. Kono jaaltaaɓe wiyi hoto ɓe njah sabu ko ɓe sukaaɓe, ɓe cuwaa mawnude koye, fetel meho tan waawaa warde ngabu (gumaalo). En njiyii ɓiɓɓe subalɓe ɓee no tiiɗiri koye e hol ko ɗum jibini.
- Koo ɗoo kadi Gellaay hollirii wonde cubalaagu wonaa tan yettoode ndee walla wiyde ko hinnde nde jeyaa, cubalaagu ko ganndal tawo. Balla Jeerel wonaa cubballo kono ko kañum wari Gumaalo, wardi ɗum cefi ɗo subalɓe ndonki. “Falo kaawoo ñaayaama”, ɓe ndañii gacce, ɓe ndegginaama no sefre baali ni. Kummba wiyi baaba mum “ay, mi wiyiino ma yo a woppu ɗoo Balla, ay falo maa ñaayaama”. Kono ɗuum hoybinaani pellital jaaltaaɓe, o wiyi “yo ngo ñaaye ! Humanta ɓiyi am tan ko ɓiy jaaltaaɓe ngaari maayo!” (E nder ndee rogere Aamadu Abel Sih holli heen wonde Kummba e hoore mum janfiima leñol, sibu ƴettii ganndal subalɓe rokkii ɗum arani, ɗuum ko firtude aadi.)
- Hakkunde jaaltaaɓe e debbo ngabu. Gumaalo maayii, balla warii ɗum, jaaltaaɓe tawoyii debbo Gumaalo. Kamɓe ɗiɗo fof ɓe ndenndii hare feewde e Balla. Hol ko ɗum firti ? Ɗum firti ko jaaltaaɓe ɓuri jiidude ko e ngabu, hay so tawii ina bonna falo makko. Eɓe mbaawi haɓde e koye maɓɓe kono goɗɗo fotaani ɓilaade ɗoon. Jaaltaaɓe wiyi debbo Gumaalo “jaggan am Balla, njoolanaa-mi-mo e maayo, so o seertii heen yo o faytu Jolof”. Ɗuum woni ko joopii jaaltaaɓe wiyaani yo debbo Gumaalo war Balla. Hol ko saabii ɗum ? Ɗoo alaa ko Abel haali heen, kono jaaltaaɓe wiyi “yo Balla anndu ko miin woni jaaltaaɓe”; ɗuum ne, won ko roondii. Ɗuum ne roondii ko jaaltaaɓe, hay e yeeso Gumaalo ko kañum fellitta ko jogori wonde, ko kanko taƴata haala.
- Ƴeewen jooni noon ɗo jimol ngol joofi e hol maanaa jimol ngol. Keynum Balla arii ine ummii Jolof, Balla ina tuura ina holla keynum wonde kañum wontii goɗɗum : “taw-mi gaa ko sonndom e ŋatee sirƴa, mi waawi awde ne kay”. Ko ndeeɗoo rogere woni rogere Balla. Yo Balla hoy, ko ɗum tan woni joftagol ɓiɓɓe subalɓe. “Wonaa wutte e Balla, wonaa tuba e ceɗɗo jeeri… Woy heege yoo Balla hootii rimɗaani”. Won ko foti teskeede, ine foti teskeede wonde hay laawol gootol Balla memondiraani e ɓiɓɓe subalɓe, ko ngabu ɓilii hakkunde maɓɓe. Hol ko tagi ɗum ? Mbar ko waasde hormaade Balla e jaasnude ɗum waɗi subalɓe ɓee njiɗaano hay waɗdude e makko yeeso e yeeso, walla alaa ? Ngalɗoo naamnal ine foti jaabeede.
So heediima faayiida jimol ngol walla daarol ngol, sikke alaa wonde Gellaay, e nder jimol Balla jeerel yiɗnoo ko mawninde cubalaagu e dow ceɗɗaagu, o yiɗnoo kadi ko hollirde wonde won aadaaji ɗii potaani iwde ko wayi no pasiraagal, “gundo yo res gundo, elo yo res elo”.
En ngardii haa ɗoo e Balla Jeerel, en njiyii no Gellaay yimiri, hol no o holliri Balla, omo usta faayiida mum ko adii nii nde naatanta golle. Yanti heen kadi, gila adan e fuɗɗoode jimol makko, Gellaay habrii wonde Balla Jeerel “ma a hoot a rimɗaani”. Ɗoo tan o taƴii haala, ko adii nii nde o fuɗɗotoo yimde, yanti heen kadi en keɗiima to Gellaay yimata, omo wayla daande makko no o yiɗiri, so tawii neɗɗo ine heɗoo mo, sikkata ko ine yiya ko o haalata koo. E hono no mbiyrunoo-mi on, e ooɗoo sahaa ganndal coñce men fuɗɗiima yaajde ko faati e Gellaay, won ɓesnooje keewɗe dañaaɗe e nder wiɗto jime makko. Ko ɓuri heen timmude koo, ummii ko e golle musiɗɗo men Aamadu Abel Sih, binnduɗo heen deftere, muuli ɗum to nokku muuloowo defte biyeteeɗo “Nouvelles editions africaines”. E nder wiɗto makko, Abel yuurniima Pekaan, o asi, o aastii, o ubbiti heen gannde baɗɗe faayiida. Won ko o dañi heen e faamamuya ina jari banndiraaɓe ɓee kollee ɗum, sabu ɗuum ine heewi maanaa wonande wiɗtooɓe gannde. Won ko yiytaa heen hakkunde Seeku Bali, Balla Jeerel e Hammee Birom Moodi Kome.
Ibraahiima Muttaar Saar
Yeewtere Ibraahiima Muttaar Saar waɗannoo peŋgal Sammba Baydi e hitaande 1983. Ndee yeewtere heɓiino kadi yaltineede e emisiyoŋ Fedde Ɓamtaare Pulaar to Rajo Muritani ñalnde 20/12/1989.


text:
Gine-Bisaawo(Yiitannde iwde e Gine-Biso)
Gine-Bisaawo (pt. Guiné-Bissau, maa Gine Bisaawo, ko aldaa e pocal ngal) ko leydi e Afirik Hirnaangeeri, keernundi e Gine (Konaakiri) ka funnaange e Senegal ka nano. Senngo hiirnaangewo ngon no feewti e Baharu Atalantik maa Oseyan Atilanti.
Mbertudi leydi ndin ko 36.120 km2, jamaa hoɗuɗo e mayri no hewtaynoo fewndo hitaande 2014 yimɓe 1.693.398. Laamorde nden ko Bisaawo, 395.954 (2010). Leydi ndin hino jogii suriije (duuɗe) wi'eteeɗe Bijaago. Ka taariika ka laamu Ngaabu, jeyannongu e laamateeri Malle (Empire du Mali) ɓuri lollude. Portokeesuuɓe ɓen adino jogaade daande maayo leydi ndin ɓe huutori ɗum e golleeji maɓɓe ngeeygu jiyaaɓe ɓaleeɓe. Ko non ɓe naatiri seeɗa seeɗa e leydi ndin fow haa ɓe watti ndi e ley karhankaaku maɓɓe. Hitaande 1956 fedde wi'eteende PAIGC (Fedde wonannde hettaare Gine Bisaawo e Kaapo Werde) fuɗɗii cippiro ngon. Nyannde 24 sutaambar ɓe noddi jeytal hoore leydi ndin. Hooreejo-leydi arano on laati Luis Cabral. E nder hitaande 1980, caggal sokolaaji heewɗi e baŋŋe ngaluuji leydi, miniteeriiɓe folli Cabral laamii. Ko João Bernardo Vieira laatinoo hooreejo maɓɓe haa kanko kadi miniteeriijo go'o wi'eteeɗo Kummba Yala jaɓti laamu ngun e juuɗe makko. Vieira dogi yahri Portokeesi. Fitina e jiiɓu-jaaɓu naati e leydi ndin. Kummba Yala kadi follaa, rebeljo inneteeɗo Mane naati e murtaldu. Kono gila woote sakkitiiɗe ɗen hitaande 2005 (ko João Bernardo Vieira ganyinoo ɗe) Gine Bisaawo heɓtii deeƴere seeɗa.


text:
Leydi Siin huniima tottude leydi Muritani 300 miliyoŋ Yuan (kaalis mum) woni hedde 16 miliyaar ugiyya ɓooyɗo oo ngam mahngo gostorgal laabi (ɗii ndewa dow, ɗii ndewa les) e nokku laabi celi (karafuur) Madrid e nder wuro Nuwaasoot. Huunde e oon kaalis ina foti kadi huutoreede e coodgol kaɓirɗe ngam ɓeydude kisal kanndaa (boowal diwooje) Umtunsi. Ngalɗoo nanondiral gollondiral karallaagal e faggudu hakkunde Siin e Muritani, siifaa ko ñalnde 16 saawiyee 2018.
Ɗumɗoo ko huunde nde Nuwaasootnaaɓe mbeltotoo sibu oon nokku ina heewi jiiɓru e waktuuji dawol walla jippagol gollooɓe, tee ko ɗoon laabi ummiiɗi nder leydi ɗii kala pottata : laawol Neema (fuɗnaange), laawol Rooso (worgo), laawol Aksuus (rewo). BAB


text:
Hikka ko haawnii waɗii e kawgel fuku ngel : ardii leyɗe kippuuji jaggondirɗi e kommbaa cakkitto oo, hono Almaañ e Arsaatiin, ko rewɓe. Ardii leydi njuɓɓinndi kawgel ngel, hono Beresiil, ko debbo.
Hikka ko haawnii waɗii e kawgel fuku ngel : ardii leyɗe kippuuji jaggondirɗi e kommbaa cakkitto oo, hono Almaañ e Arsaatiin, ko rewɓe. Ardii leydi njuɓɓinndi kawgel ngel, hono Beresiil, ko debbo.
Ɗum noon kawgel hikka ngel ko teddungal rewɓe fof, haa arti noon wonande rewɓe leyɗe kaal-ɗen ɗee. Ɓeen rewɓe ngoni Dilma Rusef hooreejo leydi Beresiil e Angela Merkel hooreejo leydi Almaañ e Kiristinaa Kirshneer, hooreejo leydi Arsaatiin. Ɗumɗoo ko huunde teskinnde no feewi to bannge ɓeydagol darnde rewɓe e jiilgol fiyakuuji renndo. Deɓi aayɗinde ɗum tan, ko Kiristinaa Kirshneer heɓaani arde tawtoreede finaal oo. Angelaa Merkel noon, wullii toon haa tampi, fotdiima toon e fettooɓe ɓee fotooje keewɗe sabu weltaare mum e poolgu nayaɓu Almaañ.


text:
«Alaa ɓurɗo mi ganndal, sabu mo tuugnii mi e mum oo ko ganndo, biɗtuɗo, huɓindii fannuuji jaŋde kala, haa o laatii mo aduna fof yeeɓata». Banndiraaɗo, so tawii a tiggii comci maa a waɗii e saawdu, a saddii njannja maa ba wonaa mbiyatenooba « bili njannja ba yiɗaa lew-lewal henndu dawa !», a haɓɓii paɗe maa taƴee hulee, a wakkiima bata lacciri e hudusuru ndiyam, a wayniima ngam yiiloyaade majjuɗo, so a hawrii e jooɓiiɗo ngol konngol ngol puɗɗori-ɗen haala men, aɗa waawi ruttaade pooftinaa hoyre maa, sabu a dañataa ko ɓuri mo wonde pattamlamo. Nde tawnoo, ko kanko tan laatii majjuɗo haa ɗo majjere haaɗi sabu mum wonde majjuɗo ruttii kadi majji ko majjuɗo.
So tawii mawɗo men Ibiraahiima Saar, e daande Baaba Maal wiyii « mawnikinaare e yondikinaare ene mboni e leñol », wonaa tan yonndikinaare jawdi, soko wiyde ganndal am yonii, tawa joom mum fuɗɗaaki tawo nii. Ɓeen noon hannde ene keewi e men. Ene gasa nii tawa ko e ɓeen limtidtee-mi. Tawa hay so emin ceerti seeɗa ne, ko waasde mi jaɓde ko kaalaanaa-mi tawi yahdaani e daliilu deeƴoowo e hakkille tan. Nde tawnoo anndude e waawde anndinde ko anndi wonaa gootum. Ellee wayɓe heen no am fof, nganndintaa ganndal, nganndita ko koye mum en. Kadi won e men, so ene kaalanee, keewi ko heɗoraade ɓerɗe, mbaasa heɗoraade hakkillaaji. En njiɗaa juutnaade ɗoon no feewi kono ndokken yeru tan mbele ɓeydo-ɗen faamde.
Yeru gadano oo ko Sammba welaani mi, waɗde kala ko o haali, hay sinno ko goonga mi jaɓataa, mi goongɗintaa. Walla mboɗo welaa Demmba miñiiko, oon ko haali fof, hay so addaani daliilu, ko goonga. Nde tawnoo mi ñaawiraani ko ɓe kaali koo hakkille, tuugnii-mi tan ko e no ɓe mbayi e am, e no mbay-mi e maɓɓe nii. Ko ɓernde am ndew-mi, wonaa hakkille am.
E miijo men, wonaa waasde en yiɗde leñol ngol haɗi en yahde. Wonaa nii hay bojji keew-ɗen woyde ɗii, ɗiin bojji ngoni “leñol ngol ronkaama yo hawru e miijo wooto, leñol fulɓe ronkaama yo rentu”. Haɗi en yahde tan ko en njaɓaani tawtondirde, no Aamadu Sammba Demmbele wiyata nii “mo woni kala e feere mum”. Ɓeyden heen, mo woni kala wiyde ko ko anndi koo tan woni goonga, goɗɗum woodaani.
En njejjitii, walla ngondu-ɗen ko en nganndaa, kala ganndo won gonɗo dow mum. Sabu wiɗtiyankooɓe ɓee ko maa naamnoo. Ɓe ɓe naamnotoo ɓee ko naamninooɓe. E sahaa nde ɓe naamnotoo ɓe ɓe naamnotoo ɓee, won woɗɓe kadi nana naamnoo hono ɗuum, woɗɓe naamninooɓe woɗɓe. Ko ɗuum waɗi miijooji ene ceerta, haa teeŋti kadi, e naamneteeɓe ɓee mbinndaano ko naamnaa kaali koo, ndeeni ɗum tan ko e hakkillaaji. Waɗde waasataa ko heddii ko araani walla nii ko yejjitaa haaleede, walla ko haaliraa no woniraani sabu naamnaaɗo oo waasde wonde e ngonka ka waawi tamde hakkille mum. Tawde noon gannde mawɓe men ko nani nannaa, yoo nannaaɓe ɓee nannir no nanirnoo tan, mbaasa wiyde alaa goɗɗo nani goɗɗum bannge goɗɗo ko wonaa ko nani koo. E nder jimol Huley Labbo biyateengo Saawaali, omo wiya “mbiy-mi ko ceerno ɓuri-mi kala, wiyata tan ko mbiyee baa, hay ɗuum ne ko binndi ngoorondiri”. O janngaani, kono ngol konngol ene waawi waɗireede kawgel janngooɓe duɗal jaaɓi haaɗtirde.
Tonngiren wasiyaade banndiraaɓe fof, yoo njanngu, yo mbiɗtu, yo kuuñɗan ganndal, mbaasa wiyde ɗumɗoo yonii kam. Sabu won ɗo Joomiraaɗo wiyi e Ɓuraana “ɗaɓɓoyee ganndal, hay so ko Siin”. Kadi yo neɗɗo salo wiyde “oo ganndo ɓuri annduɓe fof, ganndal am ɓuri gannde fof, tee mo tuugnii-mi e ganndal mum oo daɗi fotnooɓe tuugneede e fannuuji fof”.
Nde Lislaam ari woodi saliiɓe, Joomiraaɗo wiyii ɓe e Haala Mum Tedduka Kaa “tawde on njaɓaani rewde ko ndew-mi, mi rewataa ko ndewaton koo, …..onon e diine mon, Miin e Diine Am”.
Waɗde tawde en mbaawaa yeewtidde e ko yowitii e ganndal haa tawtondiren, gooto e men fof yo rew ko faami koo, waasa bonnude hakkunde men.
Yoo Alla rokku en hawrude e ko nafata, tawa jiiɓondiraani ene e ko nafataa, naftataa.
Malal Sammba Gise


text:
Ina heewi nde yimiyanke oo fuɗɗortoo asko mum, walla gorko mo o yiɗi yettude. So tawii ko noon yimiyanke oo heɓiri, o heewi ko addirde noon yimre ndee, walla tawa kanko e hoore makko fewji nde. Ko sifaa ɗoo e kerooje koo, ina woɗɗi wonde ɓurɗe welde e keddiiɗe ɗee.
Ina heewi nde yimiyanke oo fuɗɗortoo asko mum, walla gorko mo o yiɗi yettude. So tawii ko noon yimiyanke oo heɓiri, o heewi ko addirde noon yimre ndee, walla tawa kanko e hoore makko fewji nde. Ko sifaa ɗoo e kerooje koo, ina woɗɗi wonde ɓurɗe welde e keddiiɗe ɗee.
Ko heddii e jime jaltinooje yiɗde yimiyankooɓe ɓennuɓe ɓee majjii, walla tawa nana heddii e mawɓe waañatnooɓe, ɓe laawol Tijjaaniya deentinoowol e kala sahaa deƴƴini. Gure fulɓe njeewaama sabu alaa fof hannde jokkuɗo gollal waaño, nde tawnoo sooño feewnitiima. Petelaaji keewɗi ndeƴƴii, ladde sukkunoonde serwii, GULUMBAL E BINKE (jolɗe mawɗe cukkuɗe e nder nokkuuji Gorgol), nattii woodde so wonaa e miijooji. Kullon mawkon ŋabbitii fayde fuɗnaange rewo, ɓurɗo heewde yurmeende, Kullon tokoson mboomaama e welewma yontaaji njiimaandi Oropnaaɓe, kañum en e won liggotooɓe laamu Afriknaaɓe, ɓe petelaaji yonta hannde bonnooji, ɗi cifortaako no fetelaaji men kaaƴe gaadanteeji. Sukaaɓe uujanii gure teeru, heɗdiiɓe hannde e gure Fuuta nattii jogaade softeende e yiɗde dogande ladde nattunde hay fuɗde huɗo. Nattugol walla mbiyen maaygol lekkuuje nana jokki yaha, maa mbiyaa ko ɗum hoddiro winndaango e doggol gaadanteewol e ngonka pewjanooka.
Wulaango
Nii raddooji ciforinoo, ko nii Fuuta wuurdunoo, ko nii kadi waañooɓe, karamoko en kam e raddooɓe koɗdirnoo. Hannde ɗum ɗoon fof nattii, kerooje majjii, waañooɓe kam e raddooɓe najii, kiirɗeeli pattamlami nattii, petelaaji lonkaaji njejjitaama, leɗɗe mawɗe, dunli cukkuɗi, Eere, Ɗooje, Murotooɗe, Gellooɗe, Lawñannde, Bamammbe, Nammaade, Barkeeje nattii heewde e ceene men. Ko ɗuum addani Canngalle, Jeelli, Dolluɗi, Boje, Jihe, Dagaaji, Gundooji, Eleeji, Bolle, Dasi, Ndawuuji, Doobe, Gerle, Jaawle, Liwe barooɗe, Liwe goobeeje eggude ceene men.
Hannde ndiwri eggii, majjii, sabu ladde woodaani, Cayɗe, Ciliwaaje, Baawe, Kore, baybuule, ndirooje, gertooɗe ndiyam, yaɓɓa ndiidon, mutumtumon, gine, gine bammbareeje, Boŋuuje, Ngintooje, Boolumbe, Mbaalon foonde, fof eggii.
Hol mo waawi hannde wuurtinde kerooje, ɗoon ɗo Daɓɓi, (ngirja) Dawaaɗi ladde, Cewɗi, Cewooli, Powbi yegeñaaji, Koti (koturu) Cewkon jaawle, Boyinnaaji, Dagaaji, Gasuuji, Salli mbadooji, Jolɗi, Bille, Jawi (njaawa) Kenɗi, Tewdi, Dumsi, Eɗi, Lelli, Jamali (njamala), Ñiibi, Buubu ñaawon, Keerooje (kero), Sunkaaji, Gaadaati, ngeggii laddeji men haa laaɓi sabu hokkere e yooro.
Hannde, so karamoko mawɗo waañooɓe yiɗii yimde e wuurtinde kerooje, so karamoko yiɗii jaarde e jatde Jaɗo (sefre lelli), ɓiinaare (ɓotel lella ), sefre koobi, Nayi koobi haa e jeleŋaaji (ñalel kooba), so o yiɗii sifaade jooli (asnde hakkunde Kaaƴe), wimmbooji (gasɗe nder kaaƴe), fetooji, balwaltirɗe, mosi, petti (gebbi), cewle, nokkuuji boɗle e bilwile, cewɗi e powbi, dawaaɗi ladde, canngalle e noodi, hol no o sifortoo, ɗoon ɗo laddeeji oli, neema hanki heddii e miijooji ?
Hol to karamoko am woni, hol to mawɗo waañooɓe woni ?
– Karamokoo, karamokooy am
– Kara mulle e jeejeeli
– Karamoko am waɗdii e ngay
– Ngar-mi ngaraa, jaasaa njettii-mi
– Omo wonndi e boolumbel (fetel)
– Sammba e wela daande
– Ngay koy tinaani ndeke yooliima.
– O waɗi wayree, o waɗi waññiniinde
– Baañan am diccii
– Gitel reeni seede
– Feɗeendu reeni rawaandu
– Jamɗe kaɓi e kaaƴe
– Cuurki sumi, niɓɓere lomti
– Lewlewal yaynii
– Jabe naati
– Ngay yooli.
Hannde yooro hawii hanndii, leɗɗe mawɗe e coɓoƴƴi coppaama, nduppaama mbaɗtaama ƴulɓe, Fuuta men serwii, yeewii sabu dingire pusi, daande keekuta joom bagel deƴƴii, daande Fuutanke mawɗo deƴƴii, daraninooɗo pinal reeni kerooje, nde oolel mum soorotonoo e ladde Allah e jeereende, jermina kulle ladde, herna jaawle, deƴƴii, deƴƴidii e kerooje e nder mbunndi- mbunndi Fuuta men.
Waɗtannde e daaɗe mawɗe ɗe oolel mum dillintinoo hanki deeƴal laddeeji men, nattii. Kerooje nani majjira seeɗa seeɗa, nani maayira seeɗa seeɗa e gure Fuuta, taƴitinnde caggal taƴitinnde, yimre caggal yimre. Ɗoo e yontaaji garooji, so tawii en ngummanaaki waɗtude gannde men e defte, so mawɓe men seeɗa heddorinooɓe pinal men gaadanteewal nattii, hay gooto siftortaa hay heen huunde. E oon sahnga, jime waañooɓe men, mbayata ko no sawlaango kenal demminaare e keeri dunel lekkon pamaron.
Yo banndiraaɓe paam, pinal woni fulla e faayiida renndo. Ko kanngal hokkata renndo neɗɗaagal mum, mawnugol mum e jimme mum. Ko pinal woni ngalu leñol. Leñol men ina alɗi to bannge coñce, to jime, to tinndi, to daari, to ganooje, to payka, to cifti. Hol mo ɓoggi ɓernde mum ndillataa, fittaandu mum yirbitaako, ɓalndu mum waaƴataa, gite mum ƴoogataa, sahtu nde lelɗe lemmbi, koyɗe deeƴti, dille pooli kooti, ɓiɗngel mboonno woyi yeeweede, noppi njowii e daande Gellaay Aaali Faal mo Pekaan, Sammba Joob mo Leele, Sammba Mariyam mo Gumbalaa, Umar Gafoo mo Dillere, Keekuta joom baggel mo kerooje.
So ɗemngal men wonii ŋarɗungal to ɗemɗiyankaagal, to coñce, to ñeeñal, pinal ngal ina alɗi to miijooji luggiɗɗi, juɓɓuɗi, ɗi ngonaa pepindaaɗi.
Ndeke ɓiɗɓe fulɓe ronɓe ko ƴoogaa to woɗɗi e kelle taariik, ko faggaa gila e sahaaji toowɗi laamuuji men, gila e sahaaji mbelwelo wellitaare fergooji men, gila e sahaaji jokkondire men e renndooji goɗɗi, ngal ɓural foti ko mawnineede, nguu ngalu foti ko yeñtineede, wiɗtee, wiñee, mbele mbaasen roondaade gacce ɓolaare teddungal men, mbele janngo ɓesnguuji men ina mbaasa ɗokkude ndaarɗe, ƴura geeni, mbele janngo araaraay ɗemngal pulaar ina ɓamtoo, weɗoo haa to dow kammu mo lesɗataa, seedtoo pinal men, ɓamtaare men, ndimaagu men e wellitaare men.
On njaaraama.
Haamiidu Bah Catal Suwoyraat


text:
Pullo
'Pullo (keewal mum ko Fulɓe) ko lenyol aynooɓe (durooɓe) hoɗuɓe e diiwaanuuji Sahel takko jeereende Sahara. Hiɓe tawee hannde e leyɗe 15 Afirik Hiirnaange, yoga e majje ko Maali, Senegal, Gine haa leyɗe Afirik Hakkundeeri yeru Caad, Ndenndaandi Santrafirik e Sudaan. Ko woni sabu ngool saakitagol ko eggudu ndu aynooɓe ɓen ɗaɓɓiranta naʼi maɓɓe ɗin huɗo e njaram.
Hannde non Fulɓe ko ɓuri heewde koo accii nguurndam egga-hoɗa hino tabiti e nokkuure wootere hino jokki golleeji wano demal, njulaagu to caʼe mawɗe Afirik Hiirnaange. Hino woodi e maɓɓe kadi nanngooɓe liƴƴi teeŋtii Senegal-Moritani (hiɓe wiʼee toon Suubalɓe) maa Gine kanyum e nyeenyuɓe. Hannde ɗuuɗal Fulɓe ko juulɓe, ɗemngal maɓɓe no wiʼee pular maa pulaar maa fulfulde, hingal jeyaa e ɗemɗe Hiirnaange-Atlantik.
Ɗunndi Fulɓe ndin anndaaka no selliri sabu leyɗe ɗen woowaa waɗude winndito leƴƴi. Tuumo ngon hino hakkunde miliyonji 16 e miliyonji 25 haa 26.
Iwdi Fulɓe[taƴto | modifier le wikicode]
Iwdi Fulɓe ndin haa hannde anndaaka no laaɓiri. Annduɓe ɓen hino yeddondira gila teemedannde jeenayaɓere nden e fii on fiyaaku. Ko woni sabu mum non ko seedugol Fulɓe ngol e leƴƴi hoɗdaaɗi ɗin to mbaadi. Ko honɗum Fulɓe ɓen tigi wiʼi e on fiyaaku? E hino ɗoo ko bammbaaɗo (farba) Pullo mo Kamarun jantii: „Ko woni asngol e leñol Fulɓe fuu ƴoororde muʼum Malle. Pullo kam fuu Malle ƴifti, Pullo kam fuu woodaa e ƴiwi tonaa Malle. Innde Pullo kam fuu Malle nii ɗoofi. Mone fuu jammaa (jonnaa yettoore) e laawol, kanjum ɗuuɗini inɗe leʼi (leƴƴi) Fulɓe, amma koo non fuu, to lencitoraama nii, tawaa Pullo kam fuu Malle ƴoori.“ „Ukba woni jibbinɗo Fulɓe, puɗɗuɗo leñol maɓɓe, kanko aawi ngol. Kanko boo ɗum Aaraabo, fuuna o ƴiwi o yehi o jooɗoyi Fuuta Tooro. Ɗon o teʼi (resi) Bajju Maŋgo – woɓɓe Bajju Maŋga mbiʼiirata mo – mo leñol Sarakulleʼen… O dañi ɓiɓɓe nayo: rewɓe tato e gorko gooto. Kamɓe ngoni: Deeto, Wayyu, Naasu e Uuruba biʼeteeɗo Aaraabo. Nder nayo ɓeʼe ko won leñol Fulɓe fuu wurti.“ „…Fulɓe fuu Fuuta Tooro puɗɗi, ɗon Ukba jibbini ɓe. Ɓaawo maajum ɓe peri ɓe cankiti kadi. Ɗum waɗi wuro, ɗum waɗi lesdi. Abba maɓɓe huuci, nden ɗum ƴummi, kayrugol maɓɓe waɗi fuuna (funnaange) ton. Ɗum sampiti naʼi ɗuuɗi jamum … Koo moye tefti laawol abba (baaba) muuɗum, … Fulɓe peri fuuna ngam hiirna maɓɓe ɗum ndiyam Maayo Manngo, woyla maɓɓe ɗum geeŋelle njaareendi meere walaa ndiyam walaa huɗo, fommbina boo ɗum buubi laayɗe ɓaleeje cukkuɗe. Fuuna on kadi naʼi maɓɓe keɓata njaayri marndi ndiyam e huɗo. Nii kadi ɓe perori fuuna, ɓe peroraay lokkere wonnde. Nden kadi ɓikkoy Ukba ngurti Fuuta Tooro, ɓe ngari ɓe campiti diga (gila) Fuuta Ɓunndu, Fuuta Kinngi, nden ɓe naati kadi jonta ɗo.“ Ɗum suutaa ko e deftere LʼHistoire des Peuls Férobé du Diamaré, Maroua et Petté, nde E. Mohammadu yaltini e hitaande 1976 caggal yewtidugol e wammbaaɓe Fulɓe. Malle, ɗum ko laamateeri Maali ndi Sunnjata Keytaa sincunoo e teemedannde 13ɓere. Ukba Ben Nafi (maa Uqba Ibn Nafi) laatino mawɗo konu lislaamiyankeejo e teemedannde 7ɓere. Ko kanko dahi leyɗe Maxribi ɗen. Sikke alaa, koo ko jantaa ɗoo no haawnii sabu nde tawnoo Ukba Ben Nafi ko Aarabo, ko ɗemngal aarabu o haalaynoo. Wano non kadi, si o arii Fuuta Tooro o resii debbo Sarankulleejo, oon kadi ko ɗemngal mum sarankulleere wowlaynoo. Si ɓiɓɓe maɓɓe ɓen wonii e wowlugol ɗemngal ngal wonaa aarabuure wonaa sarankulleere, e maanaa fulfulde, sikke alaa ko taweede leñol Fulɓe ngol no woodunoo ko adii nde Ukba hewti Fuuta Tooro sabu neɗɗo heccataa mawɗo mum. Fahin, e nder winndooɓe daartol alsilamaaku ɓen, hay e gooto sifaaki jippagol Ukba haa Fuuta Tooro. E ko ɓuri sikkeede kon, Ukba feƴƴaali leyɗe Maxribi ɗen. Kono non hay si tawii ngol jantol tuugaaki e ko selli, ngol hollii wonde Fulɓe no mari iwdiiji ɗuuɗuɗi. Ko ɓuri heewde kon kadi e ko wiɗtotooɓe ɓen woni wiide kon ko ɗum faandii. Henri Lhote, wiɗtotooɗo faransiijo winndi e deftere mum lʼextraordinaire aventure des Peuls wonde Fulɓe no jeydi e aynooɓe ɓe nate mumʼen yiʼetee e kaaƴe jeereende Sahara, wano kaaƴe Tasili. E konngol makko, hiɓe jeydi e leƴƴi ecoppinaaji maa kushitiyankooji hoɗuɗi funnaange Afirik hannde. Maamiraaɓe ɗiin leƴƴi fow ko Funnaange Hakkundeeri (Moyen-Orient) iwri ari jillondiri e leƴƴi taakanji. Wiɗtotooɗo Pullo, Dr. Abuubakri Laam kañum e Misra Kinndi ɓuri tuugaade. Mukarovsky, wiɗtotooɗo otirisnaajo kadi no sikki helmere misraare hinnde ng (yeru kelme goʼo ɗe o limti e deftere makko Die Grundlagen des Ful und das Mauretanische yaltunoonde e hitaande 1963) no jeydi e nagge, e maanaa aynooɓe naatunooɓe leydi Misra Kinndi no jeyaa e maamiraaɓe Fulɓe. Wiɗtotooɗo faransiijo Alain Anselain kadi no sikki jeydigal no woodi hakkunde Fulɓe e Misrankooɓe aranɓe wondude e leƴƴi Afirik Funnaange-Nano. O hollitii ɗum e deftere makko La Question Peule (1982). Himo tawti e ngon ɗon senngo Henri Lhote mo adi-ɗen limtude. No woniri woo, Fulɓe senndotaako e leƴƴi Afirik Hiirnaange luttuɗi ɗin, fahin taariixa maɓɓe anndaaɗo on ko e oon diiwaanu fuɗɗii : ko e laamu Gana fii Fulɓe fuɗɗaa janteede e nder taariixa, ɓaawo ngun laamu lancike, dawla Fulɓe arano on, ɗum ko Laam-Tooro maa Tekrur hono no Aarabuuɓe ɓen wi’iraynoo non, feeñi e daande maayo Senegal. Ko ɗon ɓe iwi ɓe saakitii e nokkeeli heddiiɗi ɗin. Ɗemngal maɓɓe ngal kadi, fulfulde no jeydi fota wonaa seeɗa e ɗemɗe Afirik Hiirnaange wano njolfo e sereer, maa ɗemɗe bantu, ɗum no yi’oo e jogagol fulfulde pelle inɗe (classes nominales) maa e mbaadi yaññugol seekorde gollal (verbe).
Ɗemngal[taƴto | modifier le wikicode]
Liens externes[taƴto | modifier le wikicode]
- missionafrica.org.uk
- webPulaaku Portal of Fulɓe history and culture
- Online magazine published/edited in Fulfulde, peeral.com
- Online magazine published/edited in Fulfulde, pulaagu.com
- Online magazine in Fulfulde, pulaar.org
- Online Magazine, yaakaare.com
- Fulfulde online paper, gerngalfulbe.com
- Fulfulde online news site, mbiimi.com
- KJPF Egypt
- Online bilingual dictionary, peeral.com
- Mini trilingual dictionary of political and legal terminology, peeral.com
- Portal of Fulɓe Fuuta Jaloo history and culture, webfuuta.net
- Pulaar Speaking Association
- WorldStatesmen - Nigerian Traditional states
- Geerewol (Website about nomadic Fulɓe Woɗaaɓe ritual celebrations, with annotated music recordings and short videos featuring dance and ritual sequences. Supplement to the book of Sandrine Loncke)
- Online musical archives dedicated to Fulɓe Jelgooɓe (Burkina Faso) and Fulɓe Woɗaaɓe (Niger) musics and singings (Telemeta, CREM-CNRS)


text:
Ɗannanaade Ndakaaru ! Heewɓe so miijiima yolnde Rooso ndee tan, ɓerɗe mum en taƴat, Alla e caɗeele heewde : gila e kaljingol roondotooɓe kaake, kuuñƴugol merlannga en, caɗeele polis rewo e worgo kala, kulol poosteede walla wujjaneede huunde, jolngo e laaɗe ciyooje e dalƴo-dalƴo mum en… haa e leeltugol e laawol … alaa baawɗo limtude caɗeele taccugol maayo ɗo Rooso ɗoo. Ko ɗum tagi, gila ko ɓooyi yimɓe ceeraani e duwaade yo sala (pom) waɗe hakkunde Rooso Muritani e Rooso Senegaal. Eɗen cikki tan, jooni duwaawu maɓɓe jaabee !
Banke afriknaajo ƴellitaare (BAD) fellitii ñamlude Muritani e Senegaal kaalis ngam mahngo sala dow Maayo mawngo, ɗo Rooso ɗoo. Ɗum habraa ko ñalnde alkamiisa 15 desaambar to Ndakaaru. Ñamaande ndee ko nii feccitorii : 9,4 miliyoŋ oroo (miliyaaruuji 3 e 760 miliyoŋ ugiyya) ko ñamaande Senegaal e 31,3 miliyoŋ oroo (12 miliyaar e 520 miliyoŋ ugiyya) ko ñamaande Muritani. Ina wayi no banke oo felliti ɗuum ko ñalnde 9 desaambar 2016.
Huunde e dalillaaji kollitaaɗi, ko « baasgol woodde nokku taccirɗo duumiiɗo hakkunde leyɗe ɗiɗi ɗee ina teppunoo tabitingol politikaaji ƴellitaare faggudu e naatnaatondiral diiwaan oo e duunde Afrik ndee » E miijo banke oo, mahngo sala kaa maa wallit huuɓnude sarɗiiji ƴellitaare faggudu diiwaan oo « haa teeŋti noon e yah-ngartaa e gostondire hakkunde Afrik rewo e Afrik hirnaange ».
Njuuteendi sala kaa ina wona hedde 1 500 m. Ine eɓɓaa heen kadi mahngo e baɗgol kaɓirɗe e postooji takkondirɗi deenooji taccugol keerol ngol mbele « yimɓe ina mbaawa rewnude geɗe mum en laawol to bannge duwaañ e nder nokku gooto ».
Ina ɗaminaa maa « eɓɓaande ndee yaawnu jolngo e ruso e njuuteendi yolnde Tanger-Lagos e Alsee-Ndakaaru, e sifaa kuuɓtodinɗo hakkunde Orop e Afrik worgo Saharaa», e wiyde Aali Ismaayiil Muhammed, ganndo ko faati e faggudu jolngo to BAD, kalfinaaɗo eɓɓaande ndee. O ɓeydi heen « yah-ngartaa otooji e laawol hee maa ɓeydo fotde laabi tati ɗoo e hitaande 2025 ». Eɗen njenanaa kadi maa ɗum softin njulaagu e nder diiwaan hee kala, nde tawnoo ina jeyaa e eɓɓaande ndee kadi mahngo, ko famɗi fof, 60 km laabi caltooji e nder nokkuuji ndema e ngaynaaka. Kadi, eɗen nganndi e Muritani e Senegaal kala, laawol ngol rewi ko e nokkuuji ndema maaro. Nafooje goɗɗe kadi ina eɓɓidaa e mahngo sala kaa, ko wayi no peewnitgol ekkolaaji 7 e nokkuuji cellal 3, walla kadi mahngo laylaytol dokkitgol ndiyam ceniɗam nder Roosooji ɗiɗi ɗii, yantude e laylaytol senaare e mahngo e baɗgol kaɓirɗe nokku weytaare sukaaɓe, walla nokkuuji goɗɗi renndo wonande rewɓe e ɗawaaɓe won ɗeen kattanɗe e nder Rooso Muritani.
Bookara Aamadu Bah